Pelaburan di Johor sudah mengatasi Selangor, tak malu ke? soal Azmin

Prestasi pelaburan di Selangor dibawah kerajaan Pakatan Harapan (PH) jauh ketinggalan berbanding dengan negeri-negeri lain walaupun sebelum ini menjadi penyumbang utama kepada hasil pendapatan negara, kata Datuk Seri Mohamed Azmin Ali.

Pengerusi Perikatan Nasional (PN) Selangor itu membandingkan jumlah pelaburan dibawa masuk ke Johor pada suku pertama tahun ini yang lebih tinggi berbanding di Selangor dan menyifatkan Menteri Besar, Datuk Seri Amirudin Shari lemah mentadbir negeri tersebut.

“Ini yang singgung Amir (Amirudin) sekarang ini bukan kami, ini Menteri Besar Negeri Johor, Onn Hafiz (Datuk Onn Hafiz Ghazi) dia tweet dalam sosial media dia.

“Tiga bulan pertama tahun 2023, Johor telah mengatasi Selangor daripada jumlah pelaburan yang masuk ke negeri tersebut. Tak malu ke kita?” katanya semasa berucap dalam Ceramah Selangor Baharu PN di Kuala Langat malam tadi.

Azmin berkata Selangor sebelum ini merupakan penyumbang utama hasil kepada kerajaan pusat sebanyak 24 peratus tetapi kini situasi tersebut sudah berubah apabila ditadbir oleh MB baharu.

“Selangor ni dulu paling tinggi tuan-tuan, paling tinggi masa saya jadi Menteri Besar kami menyumbang kepada pusat 24 peratus yang tertinggi dalam negara, kalah negeri-negeri lain.

“Sekarang budak kecil ini, tiga bulan pertama Wilayah Persekutuan mencatatkan (pelaburan) RM22 bilion.

“Johor jatuh nombor dua RM11 bilion, Selangor merudum ke tangga ketiga hanya RM7 bilion,” ujarnya lagi.

Jelasnya lagi, Kedah dibawah pentadbiran kerajaan PN juga tidak kurang hebatnya apabila berjaya mencatatkan pelaburan yang besar walaupun suatu ketika dahulu dikenali sebagai sebuah negeri berasaskan pertanian.

“Datuk Seri Sanusi (Datuk Seri Muhammad Sanusi Md Nor), Menteri Besar Kedah yang amat dicemburui oleh Anwar Ibrahim.

“Tuan-tuan, pada tahun 2021, Sanusi berjaya bawa pelaburan ke negeri Kedah RM68 bilion.

“Kedah negeri pertanian berpuluh tahun tiba-tiba bila Perikatan Nasional mentadbir Sanusi menjadi Menteri Besar, RM68 bilion pelaburan dibawa masuk,” katanya lagi.

Kelemahan Pakatan Harapan (PH) memerintah Selangor dilihat menjadi punca kepada prestasi ekonomi yang tidak memberangsangkan di negeri tersebut dan Azmin menggesa supaya pengundi bijak membuat pilihan pada Pilihan Raya Negeri (PRN) nanti.

“Kita kena humban Pakatan Harapan dalam negeri Selangor dan ganti dengan Perikatan Nasional.

“Bila pelaburan masuk anak-anak muda di Kuala Langat, anak-anak muda di Sepang. Anak-anak muda di seluruh negeri Selangor akan mendapat pekerjaan yang berkualiti.

“Saya tidak mahu anak Selangor menjadi buruh kasar. Saya tidak mahu negeri Selangor ini menjadi kubu pendatang asing. Sebab kita ada kita ada keupayaan, anak Selangor ada kemahiran, anak Selangor harus diberikan peluang mendapat pekerjaan yang berkualiti supaya orang Cina, orang India, orang Melayu akan maju di bawah Perikatan Nasional,” ujarnya lagi.


Sah, semua salah DAP!

Kebanyakan kita mempunyai seorang rakan, kenalan atau saudara yang sering bertengkar dengan orang di sekelilingnya. Tidak kira di mana sahaja individu itu berada – samada di kalangan keluarga, tempat kerja atau perjumpaan sosial – dia akan menimbulkan kemarahan atau konflik di kalangan mereka yang berinteraksi dengan individu tersebut.

Di kancah politik negara, terdapat sebuah parti yang serupa seperti individu tersebut: parti DAP.

Hubungan DAP dengan parti-parti lawan tidak perlu huraian panjang lebar lagi. Permusuhan DAP, sebuah parti yang didominasi kaum Cina, dengan PAS yang memperjuangkan syiar Islam, telah berlarutan sejak sekian lama. DAP juga sering berbalah secara terbuka dengan Parti Pribumi Bersatu Malaysia (Bersatu).

Hakikatnya, DAP pernah menjalinkan hubungan dengan PAS di bawah Barisan Alternatif dan Pakatan Rakyat. Dengan Bersatu pula, DAP pernah bekerjasama di bawah Pakatan Harapan sehingga Langkah Sheraton pada penghujung Feb 2020. Tetapi apabila kedua-dua parti tersebut tidak lagi sehaluan dengan DAP, maka kerjasama itu pun terlerai.

Yang peliknya, DAP bukan sahaja bergaduh dengan parti musuh. Dengan sekutu-sekutunya di dalam Kerajaan Perpaduan pun, tidak kurang konfliknya.

“Musuh” utama DAP dalam kerajaan perpaduan pimpinan Perdana Menteri (PM) Anwar Ibrahim adalah UMNO. Sejak sekian lama, DAP tidak sehaluan dengan UMNO disebabkan perbezaan ideologi.

Bagi DAP, UMNO sebuah parti perkauman yang mengutamakan orang Melayu sebagai pemimpin politik dan ekonomi di Malaysia. Sementara itu, DAP menolak pendekatan berdasarkan ras dan menuntut keadilan dan kesamarataan bagi semua rakyat Malaysia.

Perbezaan-perbezaan ini menyebabkan konflik dan ketegangan antara DAP dan UMNO selama bertahun-tahun di arena politik Malaysia dan berlarutan hingga ke hari ini walaupun secara teori kedua-dua parti kini sehaluan.

Sebagai contoh, baru-baru ini Lim Kit Siang dari DAP dan Puad Zakarshi dari UMNO, berbalah tentang rancangan UMNO untuk meminta pembebasan Najib Razak yang sedang menjalani hukuman penjara selama 12 tahun atas kesalahan rasuah dan penyalahgunaan kuasa.

DAP selama ini memburuk-burukkan UMNO dan Najib dan DAP tidak dapat menerima rancangan UMNO untuk mendapatkan pengampunan diraja bagi bekas PM ini.

DAP yang mempunyai 40 Ahli Dewan Rakyat, bak duri dalam daging kepada UMNO yang mempunyai 26 Ahli Parlimen. Namun, Anwar memerlukan sokongan kedua-dua parti untuk mengelakkan Langkah Sheraton 2.0.

Hakikatnya, beberapa kaji selidik kebelakangan ini menunjukkan bahawa kerajaan perpaduan semakin kehilangan sokongan Melayu, terutamanya menjelang pilihan raya di enam buah negeri yang dijadual akan diadakan pada akhir tahun ini. Ramai berpendapat ini berpunca dari sikap angkuh DAP yang sering memainkan sentimen.

Imej DAP yang tercalar dengan sikap rasisnya bukan sahaja telah membantutkan usaha Pakatan Harapan meraih sokongan Melayu, malah mengakibatkan Barisan Nasional, khasnya UMNO, kehilangan undi komuniti tersebut kepada Perikatan Nasional.

Walaupun DAP mempunyai bilangan ahli Dewan Rakyat tertinggi di dalam kerajaan perpaduan, ia telah menjadi liabiliti besar kepada Anwar, menjelang PRN dan dalam jangka masa panjang. Ini mengambilkira tren peningkatan bilangan pengundi Melayu berbanding dengan bukan Melayu yang hanya tertumpu di kawasan bandar sahaja.

DAP juga menjadi duri dalam daging kepada Gabungan Parti Sarawak (GPS), walaupun kedua-dua parti sudah “berdamai” demi membentuk kerajaan pusat.

Hakikatnya, GPS masih belum memaafkan sepenuhnya bekas Menteri Kewangan dan pengerusi DAP sekarang, Lim Guan Eng, yang pernah menyatakan pada tahun 2019, bahawa Kerajaan Sarawak akan muflis dalam tiga tahun jika ia terus diperintah oleh gabungan tersebut.

Di peringkat negeri, DAP masih menjadi pihak pembangkang di Dewan Undangan Negeri walaupun kedua-dua pihak merupakan rakan sekutu di peringkat kebangsaan.

Baru-baru ini, Ahli Parlimen Bandar Kuching dari DAP terlibat dalam pertelingkahan dengan GPS tentang rancangan kerajaan Sarawak untuk menubuhkan syarikat penerbangan butik di negeri itu. Awal tahun ini, kedua-dua pihak bertelaga mengenai rancangan kerajaan negeri untuk membina tiang bendera bernilai RM30 juta di Kuching.

GPS mempunyai 23 Ahli Parlimen dan dianggap sebagai “deposit selamat” Anwar. Tetapi kesabaran gabungan itu terhadap DAP nyata semakin tipis kerana parti tersebut enggan memainkan fungsi sebagai team player tetapi lebih cenderung dengan pendekatan bersifat konfrontasi and angkuh.

DAP bukan hanya sahaja bergaduh dengan UMNO dan GPS. DAP masih berdendam dengan musuh ketat lamanya, MCA. Baru-baru ini, Setiausaha Agung DAP, Anthony Loke dan Presiden MCA berperang mulut tentang kos tiket penerbangan yang tinggi ke Tawau sempena cuti Aidilfitri.

Kedua-dua pihak juga bertikam lidah tentang isu sama ada Menteri Sumber Manusia DAP, V Sivakumar, harus melepaskan jawatannya selepas pegawai-pegawai beliau terlibat dalam siasatan kes rasuah.

Dengan PKR, umum mengetahui bahawa pemimpin atasan parti tersebut tidak selesa dengan pendirian DAP yang terang-terang menentang usaha melepaskan Najib serta pelantikan Zahid Hamidi sebagai Timbalan Perdana Menteri oleh Anwar.

Jelas, DAP sering menimbulkan konflik tidak kira dengan lawan ataupun kawan. Fenomena ini bukan perkara baharu dan telah berlarutan sejak berdekad-dekad lagi.

Seperti juga individu yang disebut di mukadimah artikel ini, proses muhasabah diri, dan penilaian jujur harus dibuat.

Mungkin individu tersebut mempunyai ego besar dan tidak boleh ditegur. Atau individu tersebut merasakan dia lah orang yang paling pandai dan orang di sekeliling semuanya bodoh. Hakikatnya, punca masalah terletak di individu tersebut dan bukan orang di sekelilingnya.

Bagi DAP, secara jujur, jawapannya sudah amat jelas. Persoalannya samada parti itu ingin menerima hakikat atau tidak.

Daniel Mohd Shukri
Petaling Jaya

*Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Covid-19: Bersiap sedia hadapi yang terburuk, kata KP Kesihatan

Ketua Pengarah Kesihatan, Tan Sri Dr Noor Hisham Abdullah membayangkan kemungkinan kes Covid-19 di negara ini mencetuskan lonjakan terburuk jika berdasarkan trend kenaikan yang berlaku sekarang.

Dalam satu kenyataan di laman Twitternya hari ini, beliau memuat naik grafik berkaitan kenaikan kes Covid-19 yang bermula pada 1 April lalu.

“Kes Covid-19 harian kita mengikuti trend eksponen seperti yang ditunjukkan oleh grafik di bawah.

“Peningkatan kes bermula pada 1 April 2021 dan boleh mencetuskan lonjakan menegak,” katanya.

Statistik peningkatan kes Covid-19 sejak 1 April 2021.

Sehubungan itu beliau mengingatkan semua pihak supaya melakukan persediaan untuk berdepan situasi terburuk gelombang ketiga pandemik Covid-19 di negara ini.

“Kita perlu melakukan persediaan untuk berdepan lonjakan yang terburuk,” katanya.

Dr Noor Hisham meminta orang ramai supaya sama-sama membantu untuk memutuskan rantaian jangkitan Covid-19 yang semakin meruncing.

“Tolong bantu kami untuk tinggal di rumah. Hanya bersama-sama kita dapat memutuskan rantai jangkitan.

“Mengabaikan fakta dan data bukan alasan untuk tidak tinggal di rumah. Sekiranya anda mempunyai masalah mendesak untuk keperluan tertentu atau bekerja, sila patuhi semua prosedur operasi standard (SOP),” katanya.


1,665 pesakit Covid masuk hospital, kes warga emas membimbangkan

Seramai 1,665 pesakit Covid-19 yang meliputi kategori 1 hingga 5 dimasukkan ke hospital semalam, (Jumaat, 18 Mac 2022), turun sedikit berbanding 1,669 pesakit pada Khamis.

Ketua Pengarah Kesihatan Tan Sri Dr Noor Hisham Abdullah berkata daripada jumlah itu, 986 atau 59.2 peratus adalah pesakit kategori 1 dan 2, manakala 679 pesakit atau 40.8 peratus adalah kategori 3, 4 dan 5.

Beliau menjelaskan terdapat perbezaan di antara data harian kemasukan kes Covid-19 ke hospital (Jadual 3) berbanding kes Covid-19 kategori 1 hingga 5 yang baharu didiagnosa pada setiap hari.

“Ini memandangkan keadaan klinikal pesakit yang dinamik dan mungkin merosot atau bertambah baik sepanjang dijangkiti Covid-19.

“Pada masa yang sama, terdapat juga kes-kes Covid-19 berisiko tinggi dari kategori 1 dan 2 yang memerlukan kemasukan ke PKRC dan hospital sebagai langkah berjaga-jaga,” katanya dalam kenyataan hari ini.

Beliau turut memberikan jumlah jangkitan mengikut kategori iaitu:

Daripada 185 kes Covid-19 kategori 3, 4, dan 5 yang baharu dilaporkan semalam:

Sementara itu Dr Noor Hisham berkata jangkitan dan kematian akibat Covid-19 dalam kalangan warga emas juga semakin meningkat.

Katanya golongan warga emas adalah mereka yang paling terkesan dan berisiko tinggi untuk mendapat jangkitan Covid-19 dan komplikasi yang teruk akibat jangkitan tersebut.

“Kadar kemasukan kes ke hospital dan kadar kematian dalam kalangan warga emas juga adalah lebih tinggi berbanding dengan kumpulan umur yang lain.

“Kadar kemasukan ke hospital awam bagi kes Covid-19 kategori 3, 4, dan 5 adalah paling tinggi dalam kalangan warga emas,” katanya.

Menurutnya sejak Minggu Epidemiologi (ME) 3/2022, kadar kemasukan pesakit Covid-19 dalam kalangan warga emas telah meningkat daripada 1.0 per 100,000 populasi kepada 9.0 per 100,000 populasi pada ME 10/2022.

Dr Noor Hisham berkata terdapat dalam kalangan kes Covid-19 yang akan merosot, dimasukkan ke unit rawatan rapi (ICU) atau meninggal dunia.

“Justeru, kenaikan kadar kemasukan pesakit Covid-19 dalam kalangan warga emas ke hospital ini amat membimbangkan. Data jelas menunjukkan bahawa warga emas yang tiada vaksinasi atau tiada dos penggalak amat berisiko tinggi meninggal dunia akibat Covid-19,” katanya.


KPM akan umum data pelajar lepas SPM tidak lanjut pelajaran: Radzi

Kementerian Pendidikan (KPM) akan mengumumkan data sebenar jumlah pelajar lepasan Sijil Pelajaran Malaysia (SPM) yang tidak melanjutkan pelajaran dalam tempoh terdekat.

Menteri Kanan Pendidikan Datuk Dr Radzi Jidin berkata ketika ini kementeriannya sedang mengumpulkan rekod dan data baharu mengenai hala tuju pelajar berkenaan selepas tamat menduduki peperiksaan tersebut, lapor Bernama.

“KPM akan perincikan data-data (pelajar), kita akan kongsikan data ini dalam masa terdekat dan kita akan terangkan (ke mana pelajar) berdasarkan data yang kita dapat,” katanya kepada pemberita selepas program Bersama Semarakkan Transformasi Pendidikan-Guru Sabah di Pusat Konvensyen Antarabangsa Sabah di sini hari ini.

Turut hadir Menteri Tugas-Tugas Khas Sabah Datuk Mohd Arifin Mohd Arif dan Pengarah Jabatan Pendidikan Negeri Tah Nia Jaman.

Baru-baru ini media melaporkan kira-kira 390,000 atau 72.1 peratus lepasan SPM membuat keputusan untuk tidak menyambung pelajaran mereka.

Mengulas angka dilaporkan itu, Radzi berkata kajian itu dibuat tidak menyeluruh dan merekodkan ‘ex cohort’ atau tidak mempunyai situasi sama misalnya generasi lepas yang kini berusia 70 hingga 80 tahun mempunyai sebab berbeza tidak melanjutkan pelajaran berbanding generasi muda masa kini.

“Sebab itu kita kena lihat secara lebih mendalam. Saya tidak mahu mengulas mengenai 72 peratus, biar kita jelaskan hal itu berdasarkan data yang kita dapat mengenai pelajar yang menamatkan SPM,” katanya.

Dalam pada itu, Radzi berkata kementeriannya sentiasa bekerjasama dengan agensi lain dalam usaha membantu pelajar yang mengalami kesukaran untuk ke sekolah di Sabah.

Beliau berkata sekiranya perkara itu melibatkan isu infrastruktur, KPM akan mencari pendekatan untuk membantu pelajar berkenaan supaya mendapat akses pendidikan yang terbaik.

Mengenai program itu, Radzi berkata ia adalah usaha transformasi KPM untuk menyampaikan mesej secara menyeluruh dalam ekosistem pendidikan supaya dapat melihat arah pembangunan sistem pendidikan negara.

Beliau berkata pada program bersama kira-kira 1,000 warga pendidik itu, banyak perkara yang disampaikan tentang aspek pendidikan yang telah dan akan dilaksanakan selain memberi ruang kepada guru untuk menyampaikan pandangan serta cadangan masing-masing bagi penambahbaikan sistem pendidikan.


Anwar bidas UMNO kemaruk nak PRN ketika rakyat berdepan bencana

Ketua Pembangkang Datuk Seri Anwar Ibrahim membidas UMNO yang terlalu kemaruk untuk mengadakan Pilihan Raya Negeri (PRN) tatkala rakyat sedang berdepan bencana banjir yang menjejaskan harta benda dan kehilangan tempat berteduh.

Anwar membidas Ahli Majlis Tertinggi (MT) UMNO, Datuk Seri Shamsul Anuar Nasarah yang dilihat beria-ria mahu PRN diadakan di Johor pula selepas PRN Melaka dan Sarawak berakhir baru-baru ini menyaksikan blok pembangkang, Pakatan Harapan (PH) tersungkur teruk.

“Menjadi tanggungjawab bersama, kerajaan dan pembangkang dan setiap orang untuk meringankan beban yang ditanggung rakyat.

“Tidak timbul soal menang atau kalah (dalam pilihan raya) kerana ia adalah terserah kepada keputusan rakyat, namun semua pihak perlu bersama ketika ini untuk membela nasib rakyat,” katanya dipetik laporan BH.

Terdahulu, Shamsul Anuar dilaporkan berkata, pendirian PH tidak bersetuju untuk PRN Johor diadakan adalah kerana bimbang sekali lagi kalah selepas dua kekalahan dalam PRN sebelum ini.

Presiden PKR itu berkata, keputusan diambil PH adalah mengambil kira kepentingan rakyat yang baharu ditimpa bencana banjir dan isu Covid-19 yang belum selesai.

“Kita hadapi banjir, Covid-19 yang belum selesai, hendak beri malapetaka kepada rakyat sebab apa?

“(Jadi) minta dipertimbangkan oleh Tuanku Sultan (Johor), kerajaan negeri untuk memikirkan maslahat, kepentingan, kehidupan, kesihatan dan keselamatan rakyat. Sepatutnya guna kekuatan yang ada sekarang untuk bela nasib rakyat, ” katanya lagi.

Baru-baru ini, PH Johor mengeluarkan kenyataan menolak pelaksanaan PRN pada waktu ini kerana ia dilihat tidak sensitif memandangkan rakyat sedang mengalami krisis kesihatan Covid-19 dan ekonomi domestik.

Pengerusi Parti Amanah Johor, Aminolhuda Hassan; Pengerusi PKR Johor, Syed Ibrahim Syed Noh dan Pengerusi DAP Johor, Liew Chin Tong dalam kenyataan bersama berkata, PH Johor sebulat suara memberi komitmen sepenuhnya dalam membela nasib rakyat, berbanding hal politik dan soal perebutan kuasa.

Mereka menegaskan bahawa segala usaha, tenaga, komitmen dan dana harus disalur untuk membantu rakyat yang dalam kesusahan, walaupun kedudukan dalam Dewan Undangan Negeri (DUN) ketika ini berada pada angka 28-27 selepas Ahli Dewan Undangan Negeri (ADUN) Kempas, Datuk Osman Sapian meninggal dunia pada 21 Disember lalu.


Kadar kematian meningkat, tapi rendah berbanding gelombang Delta: Khairy

Kadar kematian akibat Covid-19 kembali meningkat, namun ia dilihat lebih rendah berbanding ketika negara berhadapan gelombang varian Delta, kata Menteri Kesihatan Khairy Jamaluddin.

Beliau menerusi ciapan di Twitter hari ini berkata ini sekali gus membuktikan bahawa, vaksin sangat berkesan melindungi diri daripada kesan buruk Covid-19, seperti kemasukkan ke Unit Rawatan Rapi (ICU) dan kematian, menurut laporan Bernama.

“Mengapa CFR (kadar kematian kes) semakin turun? Sebab majoriti kes tidak serius. Walaupun jumlah kes naik mendadak, kes serius naik sedikit sahaja. Yang terkini, setiap 100,000 kes, 200 yang meninggal dunia,” katanya.

Menurut portal GitHub Kementerian Kesihatan (KKM), 115 kes kematian akibat Covid-19 direkodkan semalam, dengan Johor merekodkan angka tertinggi iaitu 25 kes, diikuti Sabah dengan 24 kes, Selangor (18), masing-masing lapan kes di Kedah dan Negeri Sembilan dan Perak dengan tujuh kes.

Selain itu, enam kes kematian direkodkan masing-masing di Pahang dan Kuala Lumpur, Kelantan (empat), Pulau Pinang (tiga), masing-masing dua di Melaka dan Perlis serta satu kes direkodkan masing-masing, di Sarawak dan Terengganu.

Khairy yang berkongsi carta kematian per 100,000 populasi, mengikut status vaksinasi bagi tempoh 17 Feb hingga 2 Mac, yang menunjukkan kematian bagi individu berusia 80 tahun ke atas dan tidak menerima dos pengalak adalah lebih tinggi berkata, carta berkenaan jelas menunjukkan bahawa dos penggalak dapat melindungi warga emas daripada kematian akibat Covid-19.

“Sebab itu strategi kita sekarang mesti melindungi mereka yang paling berisiko tinggi seperti warga emas.

“Data kematian untuk tahun ini menunjukkan 91 peratus yang meninggal akibat Covid-19, belum ambil dos penggalak atau booster,” katanya.

Beliau berkata selain itu, jumlah kes kematian di luar hospital (BID) juga turut meningkat semula dan daripada 113 kes BID yang dianalisa bagi tempoh 5 hingga 21 Feb, hanya sembilan peratus mengetahui mereka telah dijangkiti Covid-19 manakala baki 91 peratus disahkan positif selepas meninggal dunia.

“Sangat penting bagi golongan yang berisiko tinggi seperti warga emas dan mereka yang ada komorbid, serius untuk mendapatkan booster dengan segera.

“Keluarga atau komuniti juga diminta pantau keadaan kesihatan warga emas. Kalau demam atau batuk sikit pun, bawa jumpa doktor. Tolonglah,” katanya.


Buat lawak pada sidang media nahas LRT, Tajuddin digesa letak jawatan

Pengerusi Prasarana Malaysia Berhad, Datuk Seri Tajuddin Abdul Rahman digesa meletak jawatan susulan kenyataan dan tingkah laku beliau pada sidang media selepas melawat lokasi kejadian nahas Transit Aliran Ringan (LRT) kelmarin.

Selain tidak memakai pelitup muka, Tajuddin juga dituduh gagal dan tidak mempunyai perasaan sensitif atau empati terhadap mangsa tragedi LRT, sekali gus membuktikan beliau sama sekali tidak layak menduduki kerusi Pengerusi Prasarana.

Menurut satu petisyen yang dilancarkan menerusi Change.org, Tajuddin dituduh sombong, angkuh dan bongkak ketika sesi sidang media sejurus melawat lokasi tragedi.

Tajuddin juga didakwa membuat kenyataan kasar terhadap seorang wartawan asing dari China. Dengan reaksi air muka yang ditunjukkannya ketika memberi jawapan lucu yang menyakitkan terhadap soalan serius yang diajukan oleh wartawan itu.

“Ditambah pula dengan ‘racist remark’ beliau terhadap seorang journalist Cina,” kata petisyen itu, sambil mengatakan Tajuddin juga melanggar prosedur operasi standard (SOP) kerana tidak memakai pelitup muka.

“Oleh itu, kami mendesak agar Tajudin Abdul Rahman, MP Pasir Salak untuk segera meletakkan jawatan sebagai Pengerusi PRASARANA. Kementerian Kewangan juga perlu bertindak memecat Tajudin jika dia masih lagi berkeras melepas jawatan tertinggi anak syarikat MOF tersebut,” kata petisyen itu lagi.

Tajuddin juga didakwa tidak menunjukkan profesionalisme dalam kedudukannya sebagai ketua organisasi infrastruktur penting di negara ini dan dalam hal ini menimbulkan rasa malu yang tidak terucapkan kepada negara.

Selain itu beberapa netizen turut mengulas mengenai sikap Tajuddin pada sidang media itu. Mereka menggariskan kesalahan beliau yang antara lain:

Terdahulu hari ini, polis daerah Dang Wangi membuka kertas siasatan ke atas Tajuddin susulan tular klip video beliau tidak memakai pelitup muka pada sidang media itu.

Polis siasat Tajuddin tak pakai pelitup muka


AS lulus pil Paxlovid tangani lonjakan kes Covid-19

Amerika Syarikat (AS) semalam meluluskan penggunaan pil antiviral Covid-19 keluaran Pfizer bagi golongan rentan dan yang berumur 12 tahun ke atas, tatkala jangkitan varian Omicron terus meningkat di seluruh dunia

Paxlovid, merangkumi dua jenis tablet, diberikan kelulusan penggunaan kecemasan oleh Pentadbiran Makanan dan Ubat-Ubatan (FDA) selepas kajian klinikal menunjukkan ia mampu mengurangkan risiko kemasukan ke hospital dan kematian dalam golongan individu berisiko sebanyak 90 peratus.

Pil itu hanya boleh diperoleh dengan preskripsi sahaja dan harus diambil secepat mungkin selepas diagnosis Covid-19 dan dalam tempoh lima hari dari permulaan simptom, kata FDA.

Pil itu perlu diambil setiap 12 jam selama lima hari.

“Tindakan ini adalah bukti di sebalik kebolehan sains dan hasil daripada inovasi serta kemampuan sebenar rakyat AS dalam memerangi virus ini,” jelas Presiden AS, Joe Biden dalam satu kenyataan, sambil menyemat janji untuk menguatkuasakan peruntukan undang-undang bagi mengeluarkan pil Pfizer secepat mungkin.

Sehingga kini, AS sudah membelanjakan AS$5.3 bilion (RM22.33 bilion) bagi proses perolehan 10 juta rawatan lengkap menggunakan pil Paxlovid, dengan pengeluaran pertama merangkumi 265,000 bakal diperolehi bermula Januari ini.

Penyelaras Rumah Putih, Jeff Zients memaklumkan kepada pemberita menerusi panggilan telefon, bakinya dijadual akan diperoleh menjelang akhir musim panas.

FDA menegaskan rawatan dengan pil berkenaan bakal menjadi pelengkap, daripada dianggap sebagai pengganti vaksin kerana vaksin masih kekal menjadi pemacu utama dalam memerangi Covid-19.

Minggu lalu, Badan kawal selia ubat Kesatuan Eropah (EU) sudah membenarkan beberapa negara anggota menggunakan pil keluaran Pfizer itu sebelum kelulusan rasmi diberikan, bagi membendung gelombang jangkitan Omicron.

Kebenaran penggunaan itu diberikan kerana lonjakan kes di AS, berpunca daripada Omicron, iaitu varian baharu yang dikesan paling mudah menjangkiti.

Kelmarin, AS melaporkan lebih 189,440 kes baharu dan 2,084 kematian akibat Covid-19, menjadikan angka kes di negara itu terus melonjak hampir 51.5 juta dengan lebih 810,000 korban sejak tahun lalu. – Agensi


Negara hampiri 80 peratus dewasa lengkap vaksin, kata Dr Adham

Kira-kira 1.8 peratus sahaja lagi diperlukan bagi mencapai sasaran 80 peratus populasi dewasa di negara ini lengkap divaksinasi, kata Menteri Sains, Teknologi dan Inovasi Datuk Seri Dr Adham Baba.

Beliau berkata sehingga semalam, Malaysia telah merekodkan 78.2 peratus daripada populasi dewasanya lengkap menerima dua dos vaksin Covid-19.

“Tumpuan ketika ini kepada negeri-negeri bagi mencapai sekurang-kurangnya 60 peratus populasi dewasa lengkap divaksinasi menjelang akhir September.

“Kadar liputan vaksinasi pada bulan ini juga lebih tinggi di beberapa negeri setelah usaha pemvaksinan ditumpukan kepada negeri-negeri yang sebelum ini masih mencatat kadar lebih rendah seperti Kelantan, Pahang, Kedah, Perak dan Sabah,” katanya lapor Bernama.

Terdahulu, Dr Adham melawat pusat pemberian vaksin (PPV) Pandu Lalu OKU Sentral di Pusat Akuatik Majlis Bandaraya Johor Bahru, Arena Larkin hari ini.

Turut mengiringi beliau Presiden OKU Sentral Senator Datuk Ras Adiba Radzi, yang juga Pengerusi Pertubuhan Berita Nasional Malaysia (Bernama).

Dr Adham menjelaskan liputan vaksinasi di kebanyakan negeri ketika ini berada di landasan yang baik terutamanya di Sarawak, Labuan dan di Lembah Klang merangkumi Selangor, Kuala Lumpur dan Putrajaya.

Bagaimanapun katanya, ini tidak bermakna usaha vaksinasi diperlahankan sebaliknya lebih tertumpu kepada negeri dan kawasan tertentu termasuk menyasarkan kumpulan yang tercicir.

“Kadar vaksinasi (harian) negara yang dicatatkan sehingga semalam adalah sebanyak 232,559 dos dengan jumlah terbesar diberi di Sabah, Johor dan Lembah Klang,” katanya.

Mengenai vaksinasi melibatkan golongan Orang Kurang Upaya (OKU), Dr Adham berkata mengikut data Pasukan Petugas Khas Imunisasi Covid-19 (CITF), seramai 517,447 atau 89.9 peratus daripada 575,564 OKU telah menerima sekurang-kurangnya satu dos.

Sementara itu, seramai 401,425 OKU telah lengkap vaksinasi penuh meliputi 69.74 peratus daripada jumlah OKU yang mendaftar untuk vaksinasi, katanya.

Katanya, PPV juga akan mula dibuka untuk orang ramai secara walk-in pandu lalu mulai esok sehingga 30 Sept.


Setpol Ismail Sabri dikaitkan dalam rakaman audio jatuhkan Najib buat laporan polis

Susulan tular rakaman audio yang ditular dalam akaun Facebook Datuk Seri Najib Razak, Datuk Syed Mohd Fazmi Sayid Mohammad membuat laporan polis bagi mengenal pasti dalang yang membocorkan rakaman tersebut.

Setiausaha Politik bekas Perdana Menteri Datuk Seri Ismail Sabri Yaakob itu dalam rakaman audio tular tersebut didakwa merancang strategi politik untuk menjatuhkan Najib sehingga dimasukkan ke penjara.

“Saya terkejut dan kecewa dengan penyebaran audio berkenaan yang kononnya merakamkan perbualan antara saya dengan bekas Ahli Parlimen Jempol yang juga Ketua UMNO Bahagian Jempol, Datuk Seri Mohd Salim Mohd Sharif.

“Penularan audio palsu itu merupakan satu percaturan politik yang jahat dan jijik. Tindakan itu juga membuktikan usaha berterusan untuk memusnahkan reputasi saya sebagai Setiausaha Politik kepada Perdana Menteri kesembilan,” katanya dipetik laporan Sinar Harian.

Laporan polis dibuat Syed Mohd Fazmi di Ibu Pejabat Polis Daerah (IPD) Shah Alam hari ini berhubung rakaman itu.

“Saya berharap siasatan dapat dilakukan bagi mengenal pasti dalang yang bertanggungjawab di sebalik perbuatan ini,” katanya lagi.

Terdahulu, tular audio didakwa membabitkan Fazmi dan Mohd Salim yang dikatakan mahu menjatuhkan Najib dengan memastikannya dimasukkan ke dalam penjara.

Susulan itu, pengendali akaun Facebook Najib meminta individu terbabit tampil membuat penjelasan.

Untuk rekod, Najib dijatuhkan hukuman penjara pada Ogos lalu selepas didapati bersalah pecah amanah, menyalahgunakan kedudukan dan pengubahan wang haram dana RM42 juta milik SRC International Sdn Bhd (SRC).

Transkrip penuh rakaman audio tular:

Salim: Ya

Syed Fazmi: Kita kena bunuh kredibiliti Bossku, boss

Salim: Ya

Salim: Memang la apa pun dia kena masuk dulu… Syed, kalau lepas dia bukan apa dia nak jadi PM.

Syed Razmi: Hemm… memang la.

Salim: Tak boleh. Dia sebenarnya dia ada RM114 juta… dia boleh main beli orang… Yang ni pun Jamal cerita kat aku. Jamal Pak Tongkol… Aku pergi itu hari kat Sungai Besar… aku jumpa dia, borak dekat dia punya ni water, water park dia… aku borak lama dia bagi aku bilik… so tidur la, aku tidur la… aa apa ni kan… jadi dia bercerita benda tu, dulu kan jeneral dia tu… dan ingat, menang Johor ni bukan semata-mata kita ya… TMJ pun main peranan… TMJ panggil ketua polis Johor… saya ingat tiga kali dia panggil.

Syed Fazmi: Yes

Salim: Hamzah tak boleh masuk… Hamzah masuk habis.


MB kerajaan DAP-UMNO pula cuba tipu rakyat Perak, akar umbi parti

Menteri Besar kerajaan DAP-UMNO Datuk Seri Haji Saarani Mohamad, mendakwa beliau terpaksa membentuk kerajaan negeri segera bersama Pakatan Harapan (PH) selepas Perikatan Nasional (PN) cuba ‘mencuri’ empat Ahli Dewan Undangan Negeri (ADUN) Barisan Nasional (BN).

“Perkara itu (cubaan curi ADUN BN) mengecewakan… saya dimaklumkan oleh seseorang yang saya percaya bahawa ada ejen PN menelefon dan menghantar mesej kepada ADUN BN supaya keluar parti dan menyertai mereka…(keadaan ini) sama seperti yang berlaku pada 2018.

“Itu bukan cara yang betul (kerana) itu tikam belakang,” kata Haji Saarani yang membawa UMNO Perak menikam belakang dan mengkhianati mandat akar umbi dan orang Melayu-Islam yang melaungkan “No DAP”.

Pada Pilihan Raya Umum Ke-15 (PRU-15) 19 November lalu, UMNO hanya menang lapan kerusi DUN Perak, paling buruk dalam sejarah parti itu, dan kemudian mengkhianati mandat akar umbi dan bangsa Melayu, apabila bersekongkol dengan DAP bagi menubuhkan kerajaan negeri setelah tertarik dengan jawatan Menteri Besar dan kerusi Exco.

Perikatan Nasional pula menang 26 kerusi manakala Pakatan Harapan yang majoritinya DAP menang 24 kerusi, sekali gus menunjukkan rakyat Perak telah menolak UMNO dan BN, susulan pelbagai skandal dan tindakan yang dilakukan parti itu.

Dengan hanya ada lapan kerusi sahaja, pentadbiran kerajaan negeri itu kini dikuasai sepenuhnya oleh PH, terutama DAP, walaupun kerusi MB dipegang oleh UMNO.

Menurut BH, ADUN Kota Tampan itu berkata beliau diberitahu oleh ‘seseorang’ bahawa ejen Perikatan Nasional menghantar mesej kepada ADUN BN supaya keluar parti.

Dakwaan Haji Saarani itu semata-mata dibuat untuk menyalahkan Perikatan Nasional, bagi menutup pengkhianatan yang dilakukan UMNO apabila bekerjasama dengan DAP – parti yang menjadi musuh tradisi sejak puluhan tahun lalu.

Kerjasama UMNO dan DAP ini juga pernah berlaku ketika usaha menumbangkan kerajaan Perikatan Nasional pimpinan Datuk Seri Ahmad Faizal Azumu pada 2020 lalu.

Sokongan diberikan UMNO pada PRU-15 lalu dipercayai kerana akar umbi dan rakyat yakin bahawa parti itu akan menang dan tidak akan bekerjasama dengan mana-mana parti, terutama DAP, bagi membentuk kerajaan negeri.

Namun, berlaku sebaliknya, apabila UMNO kalah teruk apabila kerusi DUN yang dimenangi sebelum ini dirampas Perikatan Nasional.

Lapan ADUN UMNO yang kini menjadi rakan karib DAP juga tidak berasa malu setelah mengkhianati pengundi yang menyokong mereka, khususnya orang Melayu.

Sebelum ini, bekas Ketua Hakim Negara Tun Abdul Hamid Mohamad berkata:

“Di Perak, BN telah bergabung dengan PH untuk menubuh kerajaan. UMNO lupa apa yang dilakukan oleh Kerajaan Pakatan Rakyat (DAP-PKR-BN). Dalam tempoh yang singkat berapa luas tanah Kerajaan Negeri Perak diberi kepada sekolah-sekolah Cina dengan pajakan 999 tahun sedangkan amalan sebelum itu hanya memberi pajakan 99 tahun.

“UMNO bersetuju bergabung dengan DAP semata-mata kerana DAP menawarkan jawatan Menteri Besar kepadanya sedangkan majoriti ahli Exco adalah daripada PH. Itu jugalah keadaan dalam Kerajaan Pakatan Rakyat itu: jawatan Menteri Besar dibri kepada PAS manakala majoriti ahli Exco adalah daripada PH (dibaca DAP).

“Ini menunjukkan pemimpin-pemimpin UMNO tidak mempedulikan kepentingan orang Melayu lagi. Yang penting kepada mereka hanya mendapat jawatan.”


Bekas staf Anwar fail tuntutan saman berhubung serangan seksual ‘menggelikan’

Datuk Seri Anwar Ibrahim berdepan satu lagi tuduhan serangan seksual selepas bekas stafnya, Muhammed Yusof Rawther bertindak memfailkan tuntutan saman semalam dan mendedahkan beberapa maklumat yang sensitif dalam tuntutannya terhadap Presiden PKR itu.

Dua tahun lalu Yusoff membuat laporan polis terhadap Ketua Pembangkang itu berhubung tuduhan sama, namun kes tersebut digugurkan Peguam Negara era pentadbiran Pakatan Harapan waktu itu, Tommy Thomas.

“Selanjutnya, disebabkan status defendan (Anwar) pada setiap masa material, khususnya sebagai ‘the prime minister in waiting’ dan juga imej defendan sebagai ‘ikon reformasi’, plaintif tidak mendapat sokongan yang sepatutnya diterima oleh mangsa serangan seksual oleh individu terkemuka,” kata sebuah pernyataan yang difailkan peguam Yusoff, Abd Halim Ushah & Associates di Mahkamah Tinggi Kuala Lumpur semalam.

“Sebaliknya, plaintif digambarkan sebagai seorang yang jahat yang kononnya adalah sebahagian daripada komplot untuk menjatuhkan dan/atau merosakkan kerjaya politik defendan..”

Dalam tuntutannya, Yusoff memohon mahkamah mengatakan Anwar itu melakukan serangan seksual, selain gantirugi am, setimpal dan “aggravated damages” yang turut memasukkan kos sesi-sesi terapi yang dihadirinya ketika ini.

“Satu deklarasi bahawa Defendan (Anwar) telah melakukan atau memperlakukan serangan seksual dan/ atau beberapa perbuatan menceroboh ke atas diri Plaintif pada 2.10.2018 dan bahawa Plaintif adalah berhak untuk mendapatkan perlindungan di bawah undang-undang selaras dengan Perkara 8 Perlembagaan Persekutuan, tanpa mengambil kira status Defendan,” kata pernyataan tuntutan relief yang dikemukakan itu.

Terdapat sembilan tuntutan semuanya daripada Yusoff terhadap Anwar, selain menuntut ganti rugi khas RM180 setiap sesi terapi dan yang masih terakru.

Yusoff, yang merupakan cucu kepada aktivis pengguna terkemuka SM Mohamed Idris, berkata dia diperkenalkan kepada Anwar ketika pemimpin PKR itu melawat rumah arwah datuknya di Pulau Pinang pada 2 September 2019, kurang dari empat bulan selepas beliau dikurniakan pengampunan diraja bagi sabitan kes liwat.

Yusoff berkata sepanjang pertemuan tersebut, Anwar memberikan sebuah iPhone untuk dimasukkan butiran kontak, dan menawarkan peluang kerja dengan beliau.

“Kira-kira 20 minit selepas Defendan beredar dari kediaman Plaintif, Defendan telah menghantar servis pesanan ringkas (SMS) meminta Plaintif untuk menghubunginya melalui WhatsApp,” kata pernyataan saman tersebut.

Yusoff kemudian berkata mereka berdua mula berkomunikasi melalui aplikasi WhatsApp,dan kandungan penuh perbualan mereka akan didedahkan dalam perbicaraan.

Yusoff yang bekerja di pejabat banglo Anwar di Bukit Gasing, Petaling Jaya, di mana dia turut diberikan tempat tinggal, berkata dia tidak pernah menerima surat rasmi pelantikan namun diarahkan untuk mendapatkan sebarang tugasan melalui ketua kakitangan Abdul Rahman @ Abdul Manaf bin Abdullah.

Beliau berkata tugas-tugasnya termasuk melaksanakan kajian mengenai polisi, menyediakan ucapan, selain mengendalikan urusan surat-menyurat antara Anwar dan menteri dari luar negara dan usahawan-usahawan terkemuka.

Yusoff berkata dia ditugaskan untuk menyediakan ucapan yang akan disampaikan Anwar bagi sebuah acara sempena memperingati Mahatma Gandhi yang dianjurkan oleh Kedutaan India di Kuala Lumpur pada 2 Oktober 2018.

Pada tarikh tersebut, Yusoff berkata pengawal Anwar membawa beliau bertemu ahli politik itu dan dia diberitahu oleh setiausaha sulit Anwar, Shukri Saad untuk memberikan sendiri teks ucapan tersebut kepada Anwar.

Beliau berkata, ketika sampai, Anwar mengarahkannya untuk masuk ke dalam rumah bagi “berbincang secara lanjut” mengenai teks ucapan tersebut.

Yusoff berkata mereka kemudian masuk ke dalam perpustakaan di mana Anwar mengarahkannya untuk meletakkan beg di lantai dan kemudian memberikan isyarat supaya menghampirinya.

Yusoff kemudian menyenaraikan 16 tindakan serangan seksual yang dituduh dilakukan oleh Anwar.

Selepas tujuh bulan, Yusoff berkata dia diserang oleh setiausaha politik Anwar Farhash Wafa Salvador Rizal Mubarak, yang kemudian menjadi subjek siasatan jenayah namun didakwa mengambil masa yang terlalu lama olehnya.

Yusoff memfailkan saman sivil berasingan terhadap Farhash menuntut gantirugi kecederaan, selain sebuah saman terhadap setiausaha akhbarnya Tunku Nashrul Tunku Abaidah mengenai tuduhan fitnah.

Dipercayai proses mediasi sedang berjalan antara ketiga-tiga pihak.


Calon BN yang kena tarik diri, kata calon PH di Padang Serai

Sepatutnya calon Barisan Nasional (BN) yang perlu menarik diri daripada bertanding di Parlimen Padang Serai, kata Mohamad Sofee Razak.

Calon Pakatan Harapan (PH) itu berkata Padang Serai adalah kubu kuat PKR dan tiada alasan untuk mereka memberi laluan kepada BN pada Pilihan Raya Kecil (PRK) kali ini.

Malah, Mohamad Sofee berkata sepatutnya calon BN yang perlu berundur kerana kerajaan pusat sekarang diterajui Perdana Menteri daripada PKR.

“Saya menghormati pendapat C Sivaraj (calon BN) yang meminta PH menarik diri daripada saingan dan memberi sokongan kepada BN untuk memenangi PRK,” katanya dipetik laporan Malaysiakini hari ini.

Mohamad Sofee sebaliknya meminta BN keluar untuk menyokong PH bagi mengurangkan risiko pecah undi dan memastikan kemenangan PH pada PRK yang akan diadakan pada 7 Dis ini.

Dalam pada itu, Mohamad Sofee juga mempertahankan kerajaan dipimpin Datuk Seri Anwar Ibrahim walaupun terpaksa bergabung dengan UMNO-BN untuk membentuk kerajaan kerana tidak cukup majoriti.


Penting beli insurans lindungi kenderaan daripada banjir

Bencana alam telah menjadi tumpuan dalam kalangan pihak berkuasa dan orang ramai, terutamanya apabila ia merosakkan harta benda, kata seorang pensyarah.

Joeaiza Juhari berkata salah satu perkara yang sering diperkatakan ialah persediaan yang tidak mencukupi dan kekurangan pelan kontingensi, terutamanya apabila melibatkan perlindungan insurans untuk kerosakan kenderaan.

Apabila kereta ditenggelami air banjir, enjin dan komponen lain terjejas dan kos untuk membaikinya boleh menjadi mahal, kata Pensyarah Kanan Fakulti Perniagaan dan Pengurusan UiTM Melaka itu.

Menurutnya sekiranya polisi insurans motor sedia ada tidak menampung kos pembaikan, ia akan menjadi beban kewangan kepada pemiliknya.

“Oleh itu, mempunyai perlindungan tambahan adalah penting. Pemilik kenderaan harus mendapat perlindungan tambahan bukan sahaja untuk banjir, tetapi juga bahaya lain seperti tanah runtuh, tanah mendap dan ribut.

“Di Malaysia, perlindungan tambahan ditawarkan oleh hanya beberapa penyedia insurans,” katanya menulis dalam NST, semalam.

Oleh itu, Joeaiza berkata sebelum sebarang pembaharuan polisi insurans motor, adalah dinasihatkan untuk menyemak pelbagai perkara dalam perlindungan polisi termasuk kemungkinan perlindungan tambahan daripada syarikat insurans.

Beliau berkata salah satu tugas utama ejen insurans adalah untuk menerangkan manfaat yang ditawarkan di bawah polisi dan risiko tambahan yang boleh dilanjutkan, serta semua maklumat yang mungkin diperlukan oleh pemilik kenderaan yang membayar.

“Sebagai pemilik kenderaan, pemahaman tentang skop perlindungan insurans adalah sangat penting.

“Adalah menjadi hak kita untuk mendapatkan maklumat penuh tentang polisi insurans daripada ejen supaya kita boleh mendapat masa yang lebih mudah semasa proses penyelesaian tuntutan.

“Bencana alam boleh membawa kerugian kewangan yang teruk. Oleh itu, membeli perlindungan insurans yang mencukupi dalam kapasiti kewangan kita adalah bahagian penting dalam pengurusan risiko untuk meminimumkan kerugian yang melibatkan kenderaan kita,” katanya.


Apa sudah jadi dengan UMNO, pecat sesuka hati saja sekarang: Muhyiddin

UMNO kini sudah tidak lagi menjadi benteng untuk mempertahankan orang Melayu dan tiada lagi demokrasi dalam parti tersebut, kata Tan Sri Muhyiddin Yassin.

Muhyiddin yang juga bekas Timbalan Presiden dan dipecat pada 2016 lalu berkata apa sudah jadi kepada UMNO apabila pemimpin yang bijak pun dipecat dan tidak lagi ada demokrasi dalam parti tersebut sehingga boleh memecat sesuka hati demi kepentingan politik individu tertentu.

“Kerana saya bekas timbalan presiden saya pernah bersama dalam parti itu begitu lama, saya fikir kalau orang seperti saya pun yang lain pun lihat tentu mereka agak rasa tak tahulah nak kata kecewakah rasa berdukacitakah.

“Apa dah jadi dengan UMNO ni,macam sudah tak ada demokrasi. Buat keputusan pecat macam itu saja,” katanya semasa sidang media selepas menghadiri rumah terbuka sempena sambutan Tahun Baharu Cina di Pagoh hari ini.

Jelas Muhyiddin yang juga Presiden Bersatu, mengikut pengalamannya sesuatu tindakan disiplin yang hendak diambil terhadap ahli parti perlu melalui proses yang ditetapkan dalam Perlembagaan tetapi malangnya semalam nampak UMNO dengan mudah memecat sesiapa sahaja.

“Ia (tindakan disiplin) ada perlembagaan setahu saya dan saya dulu pengerusi jawatankuasa perlembagaan UMNO.

“Peruntukan kalau seseorang pemimpin pun nak dipecat, ada prosedur. Hantar surat tunjuk sebab. Lepas itu ada ruang untuk dirayu, dipertimbangkan. Tapi yang ini macam dengar semalam, terus buat keputusan. Saya tak tahulah mungkin kuasa Presiden agak itu lebih besar,” katanya lagi.

Jelas Muhyiddin lagi, UMNO kini berada di persimpangan dan tidak mempunyai hala tuju yang jelas selepas Presiden, Datuk Seri Ahmad Zahid Hamidi bertindak luar batas dengan mengambil tindakan mengikut nafsu politiknya semata-mata.

“Tapi saya fikir masa depan Melayu dengan UMNO sudah tak ada lagilah. Minta maaflah ya.

“Presiden sudah bertindak luar batas. Dia telah membawa UMNO ke satu hala tujuan yang bukan di difikirkan awal-awal sebgitu jauh simpangnya,” katanya lagi.

Realitinya, Muhyiddin berkata UMNO sudah ditolak orang Melayu dan ia terbukti pada Pilihan Raya Umum Ke-15 (PRU-15) lalu.

“Tapi hakikat realiti dah ramai orang Melayu mula sedar. Itu buktinya bila? Pada pilihan raya lalu di mana sokongan Melayu, pengundi Melayu kepada Perikatan Nasional melonjak saya fikir hampir dekat 80 peratus menyokong. Itu satu perkembangan yang baik,” ujarnya lagi.

Malam tadi, UMNO memulakan operasi pembersihan dalaman parti yang menyaksikan beberapa pemimpin utama parti itu dipecat dan digantung keahlian, sementara ratusan ahli-ahlinya dibuang parti.


Covid-19 menular, Sydney kena perintah berkurung

Pihak berkuasa Australia meletakkan 12 majlis tempatan di Sydney di bawah perintah berkurung mulai 9 malam hingga 5 pagi bermula Isnin, 23 Ogos ini, susulan peningkatan kes Covid-19 sejak kebelakangan ini.

Pada masa sama, sekatan dan penutupan di bandar raya paling padat penduduk di negeri New South Wales itu turut dilanjutkan sehingga akhir September, setelah hampir dua bulan perintah itu dikuatkuasakan namun gagal membendung penularan Covid-19 yang didorong oleh varian Delta.

Ketua Menteri New South Wales, Gladys Berejiklian juga mengumumkan penduduk diwajibkan memakai pelitup muka sebaik sahaja mereka keluar dari rumah, kecuali ketika bersenam dengan tempoh dihadkan kepada sejam sehari.

“Saya telah dipaksa untuk menguatkuasakan kawalan yang lebih ketat kerana dua sebab iaitu peningkatan jumlah kes positif Covid-19, dan tindakan orang ramai yang gagal mematuhi peraturan sekatan dan penutupan serta melanggar protokol kesihatan.

“Saya meminta pihak kesihatan dan polis bekerjasama memberi cadangan terakhir apa yang perlu dilakukan untuk tidak membiarkan keraguan betapa seriusnya kita berusaha menurunkan kadar kes itu,” katanya dalam kenyataan menerusi televisyen hari ini.

Katanya hari ini sahaja 644 jangkitan baharu direkodkan, kebanyakannya di Sydney, turun sedikit berbanding 681 kes semalam.

Jumlah kes positif harian meningkat kepada lebih 400 sejak tujuh hari lalu. Empat kematian juga dilaporkan hari ini menjadikan keseluruhannya 65 kes.

Australia, yang sebelum ini dilihat berjaya mengawal Covid-19 ketika tempoh penularan pandemik itu memuncak di negara lain, kini sedang berusaha untuk mengekang varian Delta daripada merebak lebih meluas.

Komisioner Polis New South Wales, Mick Fuller pula berkata pihaknya telah diberi kuasa tambahan bagi memastikan perintah sekatan, penutupan dan perintah berkurung dipatuhi sepenuhnya.

“Jika seseorang itu memasuki mana-mana majlis tempatan berkaitan tanpa sebab munasabah, bukan sahaja mereka boleh didenda, malah mereka akan dihantar pulang dan dikenakan perintah pengasingan selama 14 hari,” katanya.

Walaupun gelombang ketiga Covid-19 didorong oleh varian Delta, yang menyebabkan separuh daripada 25 juta penduduk negara itu dikenakan perintah duduk di rumah, jumlah kes positif di Australia masih rendah dengan mencatatkan 42,100 kes dan 975 kematian.

Namun, program vaksinasi yang perlahan telah menyebabkan lebih ramai penduduk dimasukkan ke hospital dan meninggal dunia. Hanya kira-kira 28 peratus daripada populasi Australia setakat ini telah menerima vaksin sepenuhnya. – Agensi


Program Subsidi Upah di bawah PERKESO dilanjut sebulan

Kerajaan bersetuju melanjutkan Program Subsidi Upah di bawah Pertubuhan Keselamatan Sosial (Perkeso) selama satu bulan bagi semua sektor ekonomi yang terkesan.

Perdana Menteri Tan Sri Muhyiddin Yassin berkata ia melibatkan peruntukan sejumlah RM1.5 bilion dengan had 500 pekerja dengan setiap permohonan ditanggung oleh kerajaan.

Katanya, lanjutan tersebut dijangkakan memberikan kesan kepada sebanyak 2.5 juta pekerja dan lebih 200,000 majikan akan mendapat manfaat.

“Selain itu, majikan yang berdaftar dengan Pembangunan Sumber Manusia Berhad akan diberikan pengecualian pembayaran levi selama satu bulan pada bulan Jun 2021.

“Pada masa yang sama, pekerja juga boleh meningkatkan pengetahuan dan kemahiran melalui portal pembelajaran e-LATiH secara percuma yang melibatkan lebih 400 modul dan kursus kemahiran,” katanya dalam perutusan khas Perdana Menteri: Bantuan PKP 3.0 sebentar tadi.

Dalam pada itu katanya, kerajaan juga akan melanjutkan pengecualian cukai jualan ke atas kenderaan penumpang bagi kereta pemasangan tempatan (CKD) dan model import sepenuhnya (CBU) bermula 1 Julai hingga 31 Disember 2021.

“Selain itu, sukacita diumumkan kerajaan bersetuju melanjutkan pengecualian duti setem Kempen Pemilikan Rumah atau HOC yang akan berakhir pada hari ini (Isnin) sehingga 31 Disember 2021,” katanya.


Pendedahan Tajuddin, apa agaknya janji Anwar kepada anak murid?

Ketua Pembangkang, Datuk Seri Anwar Ibrahim digesa tampil menjelaskan dakwaan wujudnya sokongan daripada ‘kluster mahkamah’ dalam akuan bersumpah (SD) menjadi Perdana Menteri sebelum ini.

Pendedahan Ahli Parlimen (MP) Pasir Salak, Datuk Seri Tajuddin Abdul Rahman menimbulkan tanda tanya apakah terma perjanjian antara Presiden PKR itu dengan anak muridnya, Datuk Seri Ahmad Zahid Hamidi sehingga terdapat SD beberapa MP UMNO yang menyokongnya sebagai calon Perdana Menteri.

Timbalan Pengerusi Biro Penerangan Bersatu, Dr. Afif Bahardin berkata, pendedahan bekas ahli Majlis Tertinggi (MKT) UMNO yang baharu dipecat mengesahkan dakwaan dan desas-desus sebelum ini memang wujud pakatan sulit di antara Presiden UMNO bersama Anwar untuk menjatuhkan kerajaan Perikatan Nasional (PN) pimpinan Tan Sri Muhyiddin Yassin.

“Saya mendesak Ahli Parlimen Port Dickson untuk wajib tampil memberi justifikasi mengenai kesediaan beliau bagi mendapatkan sokongan kluster mahkamah untuk membolehkan beliau menjadi Perdana Menteri.

“Apakah yang beliau telah janjikan kepada Zahid dan kluster mahkamah bagi memenuhi obsesi patologikalnya untuk bergelar seorang Perdana Menteri,” soal Afif menerusi satu kenyataan.

Tambah beliau, hipokrasi politikus PKR dan DAP juga cukup memualkan apabila tanpa segan menyelar ahli politik PN dengan pelbagai panggilan tetapi diam seribu bahasa apabila terbukti Anwar sendiri sanggup menerima sokongan MP daripada “kluster mahkamah”.

Semalam, Tajuddin mendedahkan,Zahid merupakan ketua yang mengepalai gerakan menyokong Presiden PKR itu dilantik menjadi PM.

Menurut Tajuddin, pendedahan itu dilakukannya sebagai saksi hidup berikutan Zahid tidak mendedahkannya kepada akar umbi.

Bahkan, Tajuddin juga mendakwa, beliau turut digesa menandatangani SD tersebut sehingga timbulnya isu jajaran baharu ketika itu. Artikel kredit SatuBerita


Cikgu Zahid ajar cara jaga tulang belakang agar kuat

Datuk Seri Anwar Ibrahim yang dianggap sebagai cikgu kepada Presiden UMNO, Datuk Seri Ahmad Zahid Hamidi berkongsi dalam satu hantaran Facebook dipercayai ditujukan kepada anak muridnya cara senaman terbaik untuk menjaga tulang belakang.

Zahid yang mengalami sakit belakang baharu mendapat semula pasportnya untuk mendapatkan rawatan di Jerman, negara sama Anwar menerima rawatan sakit belakangnya sebelum ini.

Plank mampu meningkatkan kekuatan otot abdomen dan menstabilkan tulang belakang. Ia mampu memberi kesan kepada keseimbangan badan iaitu tidak mudah jatuh ketika berjalan ataupun cedera ketika bersenam.

Menurut American Council on Exercise, seseorang yang melakukan plank setiap hari bukan sahaja boleh mengurangkan sakit belakang malah ia juga memberikan sokongan kuat kepada bahagian tersebut.

Ketua Pembangkang itu berkongsi satu gambar sedang melakukan senaman yang dikenali sebagai ‘plank’, ia satu kaedah senaman jika diamalkan dapat menguatkan tulang belakang manusia.

Zahid sebelum ini juga dirawat di hospital susulan sakit tulang belakang yang dialaminya sehingga perbicaraan kes mahkamah dihadapinya beberapa kali ditangguhkan. Kali ini ia nampak serius sehingga terpaksa mencari rawatan di luar negara untuk menyembuhkan kesakitan tersebut.

Malah, Anwar turut seakan menyindir Zahid dalam status di Facebooknya dengan berkata, “Planking with the neighbours after Pandora Papers”.

Untuk rekod, nama anak murid Anwar itu juga terpalit dengan pendedahan Kertas Pandora itu sebelum ini yang mengaitkannya dengan akaun luar pesisir, bagaimanapun dinafikan oleh Zahid.

Anwar beria-ia membangkitkan isu berkaitan pendedahan Kertas Pandora itu di Dewan Rakyat.


UMNO kena beri penjelasan isu klip audio Zahid-Anwar, kata MCA

MCA menuntut UMNO membuat penjelasan berhubung penyebaran klip audio suara mirip Presiden UMNO Datuk Seri Ahmad Zahid Hamidi dan calon Perdana Menteri Pakatan Harapan (PH), Datuk Seri Anwar Ibrahim, yang tular baru-baru ini.

Jurucakap rasmi MCA, Wong Siew Mun berkata, sehingga sekarang tiada penafian atau kenyataan jelas yang dikeluarkan oleh UMNO sehingga mencetuskan tanda tanya sama ada benar parti itu mahu menjalin hubungan dengan blok pembangkang bagi membentuk jajaran politik baharu menjelang Pilihan Raya Umum Ke-15 (PRU15) nanti.

Katanya, sebagai rakan komponen Barisan Nasional (BN), MCA berhak mengetahui perkara sebenar berhubung isu klip audio berkenaan.

“Sekarang MCA pun keliru, sama ada UMNO kerjasama dengan siapa, kerana dekat PAU kata No Anwar, No DAP, No Bersatu, tetapi selepas itu isu audio (Presiden UMNO) tular, jadi sampai sekarang kami pun tidak tahu sama ada itu sahih atau tidak, kalau sahih sepatutnya UMNO tampil, untuk jelaskan sebenarnya apa yang sedang berlaku,” katanya kepada Agenda Daily.

Agenda Daily sebelum ini melaporkan, satu klip audio suara mirip Anwar dan Zahid sedang berbincang strategi politik semasa Perhimpunan Agung UMNO 2020 (PAU) tular di media sosial.

Perbualan antara mereka itu sangat mesra dengan kedua-dua mereka saling bertukar-tukar pandangan berhubung ucapan para perwakilan UMNO semasa PAU berlangsung.

Mengulas lanjut, Wong yang juga Timbalan Ketua Penerangan MCA berkata, parti itu kini berada dalam persimpangan kerana UMNO sekarang ini dilihat tidak jelas hala tuju perjalanan politik mereka.

“Sedangkan MCA bekejasama dengan UMNO kami tidak tahu apa yang terjadi dengan UMNO ini, dan mereka kata dulu hendak muafakat nasional, iaitu bekerjasama dengan PAS, sekarang, macam nak berpisah dengan PAS pula.

“Jadi sekarang pandemik (Covid-10) sedang menaik, jadi lupakan perebutan kuasa dulu, fokus kepada rakyat, selesaikan semua masalah dulu, sekarang bukan sahaja pandemik, masalah ekonomi juga…. banyak yang hilang pekerjaan, kena potong gaji,” jelasnya.


‘Troll’ feri Guan Eng jerat diri sendiri, rahsia sebenar terpecah

Menteri Pengangkutan Datuk Seri Wee Ka Siong membidas Lim Guan Eng kerana ‘troll’ yang cuba dilakukan Setiausaha Agung DAP berkaitan feri Pulau Pinang bukan sahaja tidak mempunyai fakta tetapi terkena diri sendiri dan pemimpin parti itu.

Menggunakan tanda pagar #naktrolloranggunalahfakta Ka Siong menjawab tuduhan Guan Eng bahawa kerajaan Perikatan Nasional (PN) bertanggungjawab menamatkan perkhidmatan feri Pulau Pinang.

Beliau berkata feri Pulau Pinang seperti disiarkan Guan Eng dalam Facebooknya dihantar ke Limbungan Bagan Dalam bersebelahan Sungai Perai pada 27 November 2019 oleh RapidFerry, anak syarikat Prasarana.

Katanya, feri itu dihantar ke limbungan berkenaan kerana masalah ‘berlabuh’ dan dalam keadaan uzur, sementara alat ganti dari Belanda pula tidak diperoleh.

“Hello Lim Guan Eng… Tumpang tanya Lim Guan Eng, pada 27 Nov 2019, siapa Menteri Kewangan pada masa itu? Prasarana adalah sebuah syarikat Menteri Kewangan Diperbadankan (MKD).

“Ingat tak pada hujung tahun 2019, Lim Guan Eng selaku Menteri Kewangan mengumumkan peruntukan RM30 juta kepada Penang Port Sdn Bhd (PPSB) untuk tujuan pembelian Catamaran baharu serta mengambilalih perkhidmatan ini daripada RapidFerry milik Prasarana,” katanya dalam kenyataan hari ini.

Ka Siong turut meletakkan nota bahawa Guan Eng sekadar mengumumkan sahaja peruntukan RM30 juta itu tetapi tidak disenaraikan dalam Belanjawan 2020.

Mengulas lanjut, Ka Siong berkata Guan Eng patut bertanya diri sendiri kenapa tidak membeli alat ganti memperbaiki feri Pulau Pinang, sedangkan beliau adalah orang yang begitu berkuasa ketika itu.

“Eh… Lim Guan Eng mudah lupa siapa Menteri Kewangan dan Menteri Pengangkutan pada 27 November 2019 ketika pemerintahan PH?

“Kalau lupa, ini saya ingatkan. Saya pernah perincikan semuanya, siap ada hansard Dewan Rakyat yang pernah diungkapkan sendiri oleh Guan Eng,” katanya.

Ka Siong bagaimanapun berterima kasih kepada Ketua Menteri Pulau Pinang Chow Kuan Yow kerana sentiasa berbincang dengan Kementerian Pengangkutan (MOT) untuk mencari jalan penyelesaian pragmatik terhadap permasalahan khusus di negeri itu.

Katanya, pada 24 Disember 2020, pihak Prasarana yang dimiliki oleh Kerajaan Pusat telah menulis surat kepada Exco Pengangkutan Kerajaan Pulau Pinang untuk menawarkan enam buah feri secara percuma kepada Kerajaan Pulau Pinang.

“Namun, Kerajaan Negeri pada 18 Januari 2021 telah bersetuju dan sudi menerima hanya sebuah feri saja. MOT terbuka dan menerima keputusan Kerajaan Negeri. Apa-apa pun terima kasih diucapkan kepada CM Chow!

“Lagi 5 buah feri lama boleh diubahsuai menjadi muzium, restoran dan feri khas pelancong pada waktu tertentu, tapi bukan sebagai mod pengangkutan awam,” katanya yang menjelaskan Suruhanjaya Pelabuhan Pulau Pinang (SPPP) pula perlu melalui proses tender terbuka walaupun ianya melibatkan feri lama ataupun yang telah rosak.

Terdahulu, Guan Eng mengkritik PN dan Ka Siong yang didakwanya menghentikan perkhidmatan feri ikonik Pulau Pinang.

“Sedih melihat keadaan yang begitu teruk salah sebuah feri ikonik Pulau Pinang selepas perkhidmatan feri yang bersejarah ini dihentikan oleh Kerajaan PN dan Wee Ka Siong.

“Rakyat memang tersinggung kerana feri yang seharusnya masih beroperasi demi meneruskan kesinambungan warisan hampir 100 tahun sebaliknya mendapat layanan sebegini,” kata Guan Eng.


Johor, Terengganu ke Fasa 4 PPN, Langkawi dibuka kepada pelancong asing

Johor dan Terengganu menjadi negeri terbaharu beralih ke Fasa 4 Pelan Pemulihan Negara (PPN) bermula Isnin ini, sementara Langkawi dipilih melaksanakan projek rintis gelembung pelancongan antarabangsa.

Perdana Menteri Datuk Seri Ismail Sabri Yaakob berkata peralihan fasa itu mengambil kira penilaian risiko semasa oleh Kementerian Kesihatan (KKM) dan Majlis Keselamatan Negara (MKN).

“Prosedur operasi standard (SOP) bagi negeri memasuki Fasa 4 adalah sama dengan sebelum ini. Keterangan SOP terkini akan dikemas kini MKN di laman sesawang rasmi www.mkn.gov.my,” katanya dalam satu kenyataan, hari ini.

Perdana Menteri juga mengumumkan kerajaan juga bersetuju dengan cadangan SOP Gelembung Pelancongan Antarabangsa bagi Projek Rintis Pulau Langkawi.

Sehubungan itu pelancong antarabangsa yang berhasrat memanfaatkan gelembung pelancongan antarabangsa perlu memenuhi syarat dan mematuhi SOP yang dibentang Kementerian Pelancongan Seni dan Budaya (MOTAC) yang merangkumi pra pelepasan, ketibaan dan penginapan dan pra pelepasan pulang ke negara asal.

Bagi pra pelepasan, ia membabitkan kumpulan sasaran terdiri daripada pelancong berkualiti, individu divaksin lengkap dan anak di bawah umur 18 tahun wajib hadir bersama-sama ibu bapa atau penjaga masing-masing yang divaksin lengkap.

Katanya, senarai negara dibenarkan tertakluk kepada Jabatan Imigresen (JIM), KKM dan Kementerian Luar.

“Tempoh tinggal adalah sekurang-kurangnya tiga hari, tiada syarat kuarantin dikenakan (terpakai untuk Gelembung Pelancongan Antarabangsa Langkawi saja), melakukan ujian PCR-RT Covid-19 dalam tempoh 72 jam sebelum berlepas manakala keputusan ujian wajib dalam bentuk digital atau cetakan.

“Ia termasuk mempunyai insurans minimum AS$80,000 (RM332,000), wajib menggunakan khidmat pelancongan (pengendali pelancongan berlesen di bawah MOTAC), wajib mempunyai pasport dan visa Health Declaration Form LoU and Indemnity, memuat turun aplikasi MySejahtera dan mendaftar sebelum berlepas,” katanya.

Bagi syarat ketibaan dan penginapan pula, jika melalui Lapangan Terbang Antarabangsa Kuala Lumpur (KLIA), pelancong perlu melakukan ujian pengesanan air liur dalam masa 1 jam, 30 minit sebelum berlepas.

Katanya, jika terus ke Langkawi, pengunjung wajib melakukan ujian RT-PCR Covid-19 pada hari kedua dan jika positif akan terus dibawa ke pusat pengasingan, kuarantin atau hospital swasta (mengikut kategori).

Sekiranya melancong selama tiga hari, ujian saringan RT-PCR Covid-19 pada hari kedua sudah memadai dan ia boleh digunakan untuk berlepas pulang ke negara asal, manakala jika melancong lebih lima hari, wajib melakukan ujian saringan pada hari kelima dengan semua kos ditanggung sendiri oleh pelancong.

Ujian RT-PCR Covid-19 diperlukan bagi syarat pra pelepasan pulang ke negara asal iaitu 72 jam sebelum berlepas. Sekiranya melancong selama tiga hari, ujian saringan pada hari kedua boleh digunakan untuk berlepas pulang ke negara asal.

Ismail Sabri berkata projek rintis di Langkawi akan dijalankan selama tiga bulan bagi membolehkan KKM dan MKN menilai keberkesanannya sebelum dilaksanakan di pulau peranginan serta kawasan pelancongan lain.

Pulau peranginan itu hari ini merekodkan 36 jangkitan baharu Covid-19 menjadikan kes aktif kepada 271. Sebanyak 76 kes kematian turut direkodkan di Langkawi sejak awal tahun lalu hingga hari ini.

Perdana Menteri berkata kerajaan juga meluluskan SOP kemasukan pekerja asing khususnya bagi memenuhi keperluan sektor perladangan.

Katanya, SOP itu akan dikuatkuasakan kepada semua sektor ditetapkan dan diluluskan mengikut kes oleh Jawatankuasa Pekerja Asing dipengerusikan bersama Menteri Dalam Negeri, Datuk Seri Hamzah Zainudin dan Menteri Sumber Manusia, Datuk Seri M Saravanan.

“Kuota dan tarikh kemasukan pekerja asing bagi sektor pekerjaan lain adalah tertakluk kepada keputusan mesyuarat bersama kedua-dua menteri berkenaan,” katanya.


Ireland usir 4 pegawai kanan kedutaan Rusia serta-merta

Ireland membuat keputusan mengusir empat pegawai kanan di Kedutaan Rusia meninggalkan negara itu, kata Kementerian Luar dalam satu kenyataan hari ini.

“Kementerian Luar sudah memanggil Duta Besar Rusia ke Iveagh House untuk menasihati empat pegawai kanan tersebut diminta meninggalkan negara ini,” kata kenyataan tersebut dipetik laporan Reuters.

“Ini kerana aktiviti mereka tidak mengikut piawaian antarabangsa bagi tingkah laku diplomatik.”

Rusia kini diberi tekanan pihak antarabangsa susulan konflik melibatkan negara itu dengan Ukraine.


Hari pertama Dewan Rakyat, ringgit menyusut lagi berbanding minggu lepas

Ringgit menyusut daripada keuntungannya pada minggu lepas untuk dibuka rendah berbanding dolar AS pada hari ini di tengah-tengah sentimen bercampur-campur dalam pasaran apabila pelabur terus mencari dolar sebagai mata wang selamat, kata seorang peniaga.

Pada 9 pagi, mata wang tempatan susut kepada 4.6400/6445 berbanding dolar AS daripada penutupan Jumaat pada 4.6360/6390.

Kenanga Research berkata dalam satu nota berkata ketidaktentuan pasaran global, di samping krisis sterling United Kingdom dan kemelesetan yang menjulang di Eropah, telah meningkatkan permintaan terhadap dolar AS, seterusnya menekan mata wang sedang pesat membangun, termasuk ringgit.


Konvensyen PN esok garis landasan utama parti hadapi PRU-15

Perikatan Nasional (PN) akan menggariskan landasan utama parti dalam menghadapi Pilihan Raya Umum Ke-15 (PRU-15), dalam konvensyen gabungan itu, esok.

Setiausaha Agung PN Datuk Seri Hamzah Zainudin berkata perkara itu akan menjadi antara perkara yang dibincangkan dalam Konvensyen PN 2022 yang akan dihadiri oleh presiden parti komponen serta pimpinan PN.

“Konvensyen julung kali ini dan Majlis Sambutan Ulang Tahun akan membincangkan isu-isu semasa berkaitan masalah rakyat pasca pandemik Covid-19.

“Konvensyen ini juga akan menggariskan landasan utama Perikatan Nasional dalam menghadapi PRU-15. Ia akan dirasmikan Pengerusi PN, Tan Sri Muhyiddin Yassin.

“Ia juga akan menetapkan dasar serta hala tuju parti bagi meningkatkan keyakinan rakyat bahawa Perikatan Nasional adalah parti yang mempunyai tawaran yang harmoni, relevan dan segar sejajar dengan aspirasi rakyat Malaysia,” katanya dalam kenyataan hari ini.

Dijangka seramai 1,800 peserta, termasuk semua Ahli Parlimen dan Ahli Dewan Undangan Negeri (ADUN) PN dari seluruh negara akan menghadiri konvensyen itu.

“Pada konvensyen itu juga, Anugerah Prihatin Perikatan Nasional akan disampaikan kepada individu dan organisasi yang sudah menunjukkan keprihatinan, pengorbanan serta sumbangan luar biasa kepada negara dan masyarakat.

“PN percaya bahawa Konvensyen PN 2022 mampu menjadi wadah untuk memperbaharui tekad perjuangan khidmat bakti parti kepada rakyat serta memperkukuhkan kerjasama parti-parti anggota PN secara keseluruhannya,” katanya.


Adakah pencalonan PM dibuat UMNO bagi mempercepatkan PRU-15?

UMNO sudah mengesahkan calon tunggal Perdana Menteri (PM) susulan pengumuman sejurus Mesyuarat Majlis Tertinggi (MT) yang berlangsung semalam.

Pengumuman itu diluar kebiasaan apabila Naib Presiden UMNO yang akan diletak sebagai calon PM dan bukannya secara tradisi jawatan nombor satu itu diisi Presiden parti, ia juga mengesahkan Datuk Seri Ahmad Zahid Hamidi terkeluar daripada perlumbaan bagi jawatan itu.

Bagaimanapun, timbul persoalan dan spekulasi langkah tersebut dibuat bagi memastikan Parlimen dibubarkan dengan segera dan memberi pilihan raya umum (PRU) diadakan dengan kadar segera selepas mengambil kira kekuatan UMNO dan Barisan Nasional (BN) yang semakin kukuh ketika ini.

Ia bukan lagi rahsia Zahid dan sekutunya, Datuk Seri Najib Razak yang sedang kesuntukan masa memerlukan PRU diadakan dengan segera sekiranya mahu menyelesaikan semua pertuduhan kes mahkamah yang dihadapi kedua-dua mereka.

Untuk rekod, Najib perlu kembali Mahkamah Persekutuan yang dijadualkan berlangsung pada Mei depan dan ia merupakan pusingan terakhir untuk merayu sabitan hukuman yang sudah dijatuhkan terhadapnya melibatkan kes penyelewengan dana SRC International Sdn Bhd.

Sekiranya gagal dalam rayuan tersebut, Najib akan meringkuk dalam penjara.

Sementara itu, Zahid juga sudah mengemukakan pembelaannya baru-baru ini dalam perbicaraan rasuah dan salah guna dana Yayasan Akalbudi, selain sedang berdepan beberapa pertuduhan lain di mahkamah.

Mengambil kira senario dihadapi dua pemimpin utama UMNO ini, satu-satunya jalan penyelesaian yang ada didepan mereka adalah mempercepatkan PRU dan sekiranya dapat menjadi dominan seperti yang berlaku di Melaka dan Johor berkemungkinan dapat melepaskan diri masing-masing daripada pertuduhan yang dihadapi.

Gesaan supaya PRU diadakan dengan cepat juga sudah kedengaran sejak Perhimpunan Agung UMNO yang berlangsung pada Mac lalu, namun sudah diputuskan PM diberikan kebebasan dan ruang untuk menentukan masa yang sesuai bagi meminta kepada Yang di-Pertuan Agong untuk membubarkan Parlimen.

Selepas pengumuman UMNO semalam, nampaknya PM kini berada dalam kedudukan selesa sekiranya mahu mengambil keputusan untuk membubarkan Parlimen kerana jaminan sudah diberikan jawatan yang disandangnya akan kekal selamat walaupun PRU diadakan dalam masa terdekat.

Malah, isyarat paling jelas UMNO mahu PRU dipercepatkan adalah apabila membuat pendirian untuk tidak menyambung memorandum persefahaman (MoU) dengan pembangkang yang akan berakhir pada 31 Julai nanti.

Namun, adakah ia bermakna jika MoU tersebut tidak disambung, blok pembangkang juga akan menarik sokongan terhadap PM dan menyebabkan hilang majoriti dan akhirnya terpaksa juga mengadakan PRU dengan segera selepas itu?

Terdapat kemungkinan UMNO mahu membawa naratif untuk mendesak pembangkang sendiri yang mengambil inisiatif menarik sokongan terhadap PM dan ia boleh diadakan alasan paling munasabah untuk membubarkan Parlimen sekiranya ia mahu disegerakan.

Jika pembangkang sendiri yang bertindak menarik sokongan, logiknya pasti semua tanggungjawab dan kesalahan akan diletakkan ke atas bahu pembangkang yang akan dituduh sebagai punca krisis politik berterusan yang dicetuskan mereka.

Pastinya UMNO akan berkelebihan jika PRU diadakan dengan segera, keputusan semasa Pilihan Raya Negeri (PRN) Melaka dan Johor adalah bayangan yang akan berlaku nanti, kemenangan besar pasti menjadi milik Barisan Nasional (BN).

Tidak mustahil kemenangan majoriti dua pertiga akan menjadi milik UMNO-BN nanti, kemudiaan apabila menjadi dominan semula ia akan lebih mudah selepas itu untuk menyelesaikan semua kes-kes mahkamah yang sedang dihadapi pemimpin mereka.

Bagaimanapun, adakah pembangkang sudah bersedia untuk menamatkan MoU dan berdepan UMNO-BN dalam keadaan mereka berpecah teruk? Lupakah pembangkang episod pertembungan banyak penjuru yang berlaku di Melaka dan Johor, siapa yang lebih untung dan rugi selepas itu?


Invermectin: Jangan terlalu gelojoh mengesyorkan sesuatu yang tiada bukti jelas

Ada pihak mempertikai Kementerian Kesihatan Malaysia (KKM) kerana tidak mengambil bukti kajian yang telah ditulis oleh Andrew Bryant dalam American Journal of Therapeutic mengenai kejayaan Ivermectin merawat Covid-19.

Dakwa mereka dengan jumlah meta-analisis 15 percubaan terkawal secara rawak (RCT) yang melibatkan 3,406 peserta menemui kepastian yang sederhana bahawa penggunaan Ivermectin dapat mengakibatkan pengurangan kematian Covid-19 yang besar.

Penggunaan ivermectin pada fasa awal klinikal penyakit ini (kategorii satu dan dua) dapat mengurangkan jumlah pesakit daripada berkembang menjadi penyakit yang teruk.

Harap bersabar sekejap, tunggulah dulu hasil kajian yang sedang dijalankan oleh KKM. Saya bukan apa, apabila terlalu banyak sangat pemikiran yang bukan-bukan, diselang seli pula bercampur gaul dengan golongan antivaksin serta pro-konspirasi, agak skeptikal sahaja kenyataan yang menyokong Ivermectin.

Lagipun sudah banyak juga rebiu jurnal lain yang menolak ke tepi penggunaan ivermectin, sebab terlalu banyak bias dan kecenderungan pihak-pihak tertentu.

Tetapi apabila kita jawab begini, ada pulak yang menuduh kita terlalu taksub dengan Pertubuhan Kesihatan Sedunia (WHO) dan Barat! Lalu ditokok tambah pula dengan persaingan kapitalis seluruh dunia dalam perlumbaan ubat-ubatan.

Sebagai ahli perubatan, kita perlu melihat sains perubatan berdasarkan ‘evidence based medicine’ bukannya sentimen. Kita bukan mengikut WHO membabi buta tanpa melihat fakta dan sejarah.

Mari kita baca dan lihat beberapa hujah Profesor yang hebat dalam bidangnya mengenai isu ini.

Prof Dr Jafri Malin pernah kongsi mengenai satu jurnal kajian terbaharu terhadap penggunaan ivermectin untuk pesakit kategori 1 dan 2. Hasil kajian penggunaan ivermectin ke atas 400 orang pesakit itu tidak pun berkesan.

Prof Jafri Malin ini adalah profesor dan pakar bedah otak USM yang cukup tersohor. Beliau juga menganggotai Akademi Sains Malaysia dan pelbagai badan professional perubatan lain lagi.

Saya yakin banyak lagi badan professional perubatan dalam negara mempunyai pandangan yang sama dengan beliau.

Mengenai laporan oleh Andrew Bryant, Prof Moy Foong Ming, Pakar Epidemiologi di Pusat Evidence Based Practice Universiti Malaya pernah menulis dan memberikan pandangan profesional beliau.

Pakar Epidemilogi ini adalah kepakaran yang memang bergelumang terus dengan jenis-jenis kajian. Bukan calang-calang orang, penulisannya memang berfakta serta mengikut disiplin perubatan.

Tulisan lanjut beliau boleh di baca dalam The Sin Chew seperti rujukan yang saya sertakan. Secara ringkasnya, beliau menyatakan:

1. Sejumlah 24 kajian terkawal secara rawak (RCT) yang dinyatakan oleh Bryant ada banyak kekaburan fakta.
2. Lagipun kajian-kajian yang dipetik oleh penulisan Bryant itu banyak tidak dinilai semula oleh pakar pengkaji lain. Ianya berlegar di kalangan sendiri.
3. Terdapat kajian yang katanya berdaftar secara metodologi betul, tetapi tidak dibentangkan data itu secara telus.
4. Sumber dana membuat kajian oleh beberapa pengkaji tidak dinyatakan secara jelas. Ada yang ditaja oleh syarikat farmasi dan istitusi tertentu.
5. Analisa beberapa kajian yang melibatkan pesakit sederhana dan teruk tidak signifikan atau hampir signifikan. Tidak signifikan bermakna, hasil kajian itu tidak boleh dijadikan hujah kukuh pun.

Kesimpulannya Prof Moy menegaskan kajian yang melibatkan Ivermectin di atas itu terdapat limitasi kaedah kajian yang serius. Bahkan ianya terlalu rendah pembuktiannya untuk diangkat sebagai ubat merawat atau mencegah Covid-19.

Kajian perlu dijalankan dengan lebih ekstensif bagi mengelakkan kesalahan metodologi kajian atau konflik kepentingan (Conflict of Interest) para pengkaji.

Saya kira kita tunggu dahululah kajian lain yang sedang dijalankan dalam negara kita dan seluruh dunia. Jangan terlalu gelojoh mengesyorkan sesuatu yang tidak pun terbukti secara jelas untuk merawat pesakit Covid-19.

Kekadang telalu banyak sangat konflik kepentingan dalam organisasi, boleh merugikan masa kita dan kita asyik berbalah sesama sendiri.

Dr Suhazeli Abdullah
Pakar Perubatan Keluarga

Rujukan:
[1] López-Medina E, López P, Hurtado IC, et al. Effect of Ivermectin on Time to Resolution of Symptoms Among Adults With Mild Covid-19: A Randomized Clinical Trial. JAMA. 2021;325(14):1426–1435. doi:10.1001/jama.2021.3071.
[2] Bryant A, Lawrie TA, Dowswell T, Fordham EJ, Mitchell S, Hill SR, Tham TC. Ivermectin for Prevention and Treatment of Covid-19 Infection: A Systematic Review, Meta-analysis, and Trial Sequential Analysis to Inform Clinical Guidelines. Am J Ther. 2021 Jun 17. doi: 10.1097/MJT.0000000000001402. Epub ahead of print. PMID: 34145166.
[3] Prof Moy Foong Ming. Inadequate Evidence to Recommend Ivermectin in the Prophylaxis and Treatment of Covid-19. Opinion; The Sin Chew Online. June 22, 2021.


Bicara 1MDB libatkan Najib ditangguh, beri laluan rayuan kes SRC berlangsung

Satu lagi perbicaraan mahkamah dihadapi Datuk Seri Najib Razak dalam penyelewengan dana 1Malaysia Development Berhad (1MDB) ditangguhkan bagi memberi laluan perbicaraan kes rayuan SRC International Sdn Bhd yang sedang berlangsung.

Bekas Perdana Menteri itu sepatutnya menghadiri perbicaraan kes dana RM2.3 bilion 1MDB hari ini, bagaimanapun tarikh tersebut bertindih dengan perbicaraan kes SRC International; jika disabitkan Najib akan terus meringkuk dalam penjara.

Mahkamah Tinggi Kuala Lumpur menetapkan Selasa depan bagi pengurusan kes penyelewengan dana RM2.3 bilion milik 1MDB itu dan mengecualikan Najib itu daripada menghadiri pengurusan kes berkenaan.

Hakim, Datuk Collin Lawrence Sequerah berkata, Najib dikecualikan menghadiri pengurusan kes berkenaan selepas mengambil kira beliau mungkin masih perlu melalui proses rayuan bagi mengetepikan sabitan dan hukuman kerana menyeleweng dana SRC International di Mahkamah Persekutuan, Putrajaya, minggu depan.

“Kita tidak boleh meramal apa yang berlaku (rayuan Najib di Mahkamah Persekutuan), kita boleh ramal untuk esok tetapi tidak boleh ramalkan minggu depan. Saya berpendapat pengurusan kes dibuat Selasa depan,” katanya dipetik laporan BH.

Terdahulu, peguam Najib, Wan Aizuddin Wan Mohammed, berkata proses rayuan anak guam di Mahkamah Persekutuan masih berjalan dan mungkin bersambung hingga minggu depan.

“Pihak Timbalan Pendakwa Raya masih berhujah di mahkamah itu pada ketika ini. Mengambil kira keadaan ini, cadangan saya empat tarikh perbicaraan Najib berhubung kes 1MDB pada minggu depan dikosongkan,” katanya.

Pendakwaan dikendalikan Timbalan Pendakwa Raya, Mohamad Mustafa P Kunyalam.

Najib, menghadapi empat pertuduhan menggunakan kedudukannya mendapatkan suapan berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah sama.

Sementara itu, Mohamad Mustafa memberitahu pemberita, perbicaraan kes meminda laporan audit 1MDB yang membabitkan Najib dan bekas Ketua Pegawai Eksekutif 1MDB Arul Kanda Kandasamy akan bersambung pada 26 Ogos.

Beliau berkata, perbicaraan sepatutnya diteruskan hari ini di hadapan Hakim Mohamed Zaini Mazlan, namun ditangguhkan atas sebab yang sama.

“Semalam, kami menerima surat daripada Timbalan Pendaftar Mahkamah Tinggi yang memaklumkan permohonan untuk melapangkan perbicaraan hari ini seperti yang diminta peguam Najib dua hari lalu, dibenarkan.

“Mahkamah menetapkan 26 Ogos dan beberapa tarikh lain pada 2 September serta 21, 25 dan 28 Oktober untuk meneruskan perbicaraan,” katanya.

Najib, didakwa menggunakan kedudukannya untuk mengarahkan pindaan dibuat terhadap laporan akhir audit 1MDB sebelum dibentangkan di hadapan Jawatankuasa Kira-kira Wang Negara (PAC) bagi mengelak sebarang tindakan diambil terhadap beliau.

Arul Kanda pula didakwa bersubahat dengan Najib dalam membuat pindaan itu bagi melindungi Najib daripada tindakan tata tertib, sivil atau jenayah berkaitan 1MDB.


Ringgit mengukuh berbanding dolar AS

Ringgit terus mengukuh apabila memulakan urus niaga pagi ini dengan mengambil kesempatan daripada kelemahan nilai dolar AS yang teramat lemah, harga minyak mentah yang tinggi serta keyakinan terhadap pemulihan ekonomi global.

Memetik laporan Bernama pada jam 9.04 pagi, mata wang negara mengukuh kepada 4.1000/1030 berbanding dolar AS, daripada penutupan urus niaga Jumaat minggu lepas 4.1100/1140.

Rakan pengurusan global SPI Asset Management, Stephen Innes berkata bacaan di bawah konsensus bagi data gaji bukan ladang AS untuk April mendorong aktiviti jualan ke atas dolar AS secara meluas pada Jumaat kerana ia mungkin telah mengurangkan kelegaan tekanan daripada Rizab Persekutuan untuk beralih ke retorik yang kurang berpihak kepada pertumbuhan ekonomi.

Untuk April, gaji bukan ladang AS meningkat tetapi jauh lebih rendah daripada jangkaan 266,000 dan kadar pengangguran bertambah kepada 6.1 peratus di tengah-tengah meningkatnya kekurangan pekerja sedia ada.

Sementara itu, beliau turut menambah pemulihan ekonomi global mungkin akan terus memberi tekanan kepada dolar AS dalam minggu mendatang.

“Malah, data memberangsangkan eksport China minggu lepas turut menjuruskan kepada peningkatan ekonomi global yang mana pengeksport Malaysia turut mendapat manfaat daripadanya,” kata Innes.

Bernama juga melaporkan ringgit diniagakan rendah berbanding mata wang utama yang lain pada paras pembukaan pagi ini.

Berbanding pound Britain, ia susut kepada 5.7571/7586 daripada 5.7203/7267 dan lebih rendah berbanding yen kepada 3.7705/7743 daripada 3.7662/7702 Jumaat minggu lepas.

Ringgit turut disebut harga rendah berbanding dolar Singapura pada 3.0918/0947 daripada 3.0870/0916 dan menyusut berbanding euro kepada 4.9856/9897 daripada 4.9632/9697.


Turkiye kutuk keputusan benarkan bakar Al-Quran di Eropah

Turkiye pada Sabtu mengutuk “perbuatan keji” ke atas al-Quran dan menyifatkan ia sebagai satu “jenayah kebencian secara terang-terangan”, lapor Agensi Anadolu memetik kenyataan Kementerian Luar Turkiye.

Menurut kenyataan itu “membiarkan tindakan anti-Islam yang menyasarkan umat Islam dan menghina nilai-nilai suci kita dengan berselindung di sebalik kebebasan bersuara tidak boleh diterima sama sekali.”

Turkiye menyeru pihak berkuasa Sweden untuk mengambil langkah yang perlu terhadap jenayah kebencian ini kerana perbuatan itu satu lagi contoh Islamofobia, gerakan perkauman dan diskriminasi di Eropah yang amat membimbangkan.

Kementerian itu juga menggesa semua negara serta pertubuhan antarabangsa untuk mengambil langkah konkrit sebagai solidariti menentang Islamofobia.

Kenyataan Turkiye itu dibuat selepas ketua parti sayap kanan Denmark Stram Kurs, Rasmus Paludan, dilaporkan telah mendapat kebenaran untuk membakar al-Quran di luar Kedutaan Turki di Stockholm pada Sabtu.

Susulan itu, Ankara membatalkan lawatan Menteri Pertahanan Sweden Pal Jonson yang akan ke Turkiye.

Kementerian Luar Turki pada Jumaat turut memanggil Duta Sweden ke Ankara Staffan Herrstrom.

Minggu lalu, Turkiye meminta Sweden mengenakan tindakan terhadap kumpulan pengganas selepas tunjuk perasaan di Stockholm yang menyaksikan penunjuk perasaan memuat naik rakaman provokasi serta ancaman sebagai bantahan terhadap Turkiye dan Presiden Turki Recep Tayyip Erdogan.

Sweden dan Finland secara rasmi memohon untuk menyertai NATO Mei lalu.

Bagaimanapun, Turkiye yang juga ahli NATO selama lebih 70 tahun menyuarakan bantahan dan mendakwa kedua-dua negara itu menyokong kumpulan pengganas termasuk PKK dan Pertubuhan Fetullah (FETO).

jenayah kebencian, mengutuk, Turkiye, Sweden, al-Quran


Dewan Rakyat: Cadangan KWSP dicagar untuk buat pinjaman jadi tumpuan

Cadangan supaya pencarum dapat membuat pinjaman bank dengan cagaran wang caruman Kumpulan Wang Simpanan Pekerja (KWSP) dibangkitkan di Dewan Rakyat, hari ini.

Cagaran bagi mendapatkan pinjaman itu sebelum ini dicadangkan oleh Menteri Kewangan, Datuk Seri Anwar Ibrahim susulan keputusan kerajaan tidak membenarkan pengeluaran bersasar untuk mereka yang memerlukan bantuan kewangan.

Menurut Aturan Urusan Mesyuarat di laman rasmi Parlimen, Datuk Muslimin Yahaya (PN-Sungai Besar) bertanyakan Perdana Menteri mengenai justifikasi cadangan itu dan berapakah kadar faedah yang dikenakan kepada pencarum yang layak dipertimbangkan untuk skim berkenaan pada sesi Waktu Pertanyaan-Pertanyaan Menteri (MQT).

Turut menarik perhatian, soalan Cha Kee Chin (PH-Rasah) kepada Perdana Menteri sama ada Lim Guan Eng (PH-Bagan) telah membatalkan pengecualian cukai Yayasan Albukhary dan sebab pembatalan dibuat sekiranya ada, ketika beliau menjawat jawatan Menteri Kewangan dari Mei 2018 hingga Feb 2020.

Dalam pada itu, Roslan Hashim (PN-Kulim Bandar Baharu) ingin tahu sama ada Kementerian Pendidikan boleh mempermudah urusan perolehan dan pembelian alat teknologi maklumat dan komunikasi (ICT) oleh pihak sekolah seperti mesin cetak, komputer dan komputer riba pada sesi soal jawab lisan.

Datuk Seri Dr Wee Jeck Seng (BN-Tanjung Piai) pula meminta Menteri Perladangan dan Komoditi menyatakan apakah kerajaan melalui kerjasama pelbagai kementerian bersedia untuk menjalankan ujian penghasilan bio bahan api daripada minyak kelapa sawit seperti yang telah mula dilakukan Indonesia.

Selesai sesi berkenaan, mesyuarat Dewan Rakyat diteruskan dengan perbahasan dan penggulungan Rang Undang-Undang Perbekalan 2023 di peringkat jawatankuasa melibatkan Kementerian Sains, Teknologi dan Inovasi, Kementerian Pelancongan, Seni dan Budaya dan Kementerian Kesihatan.


Peratusan rendah, Melayu kena keluar mengundi

Tinggal kira-kira satu jam setengah sahaja lagi untuk proses pengundian Pilihan Raya Umum Ke-15 (PRU-15) ditutup hari ini (Sabtu, 19 November 2022).

Setakat jam 2 petang ini, Suruhanjaya Pilihan Raya (SPR) memaklumkan 58 peratus daripada lebih 20 juta pemilih berdaftar telah keluar membuang undi masing-masing bagi membentuk kerajaan baharu.

Bagaimanapun difahamkan, peratusan kaum Melayu keluar mengundi di seluruh negara kali ini masih rendah berbanding kaum Cina.

Antara punca dikatakan peratusan kaum Melayu keluar mengundi ialah undi protes oleh penyokong UMNO dan Barisan Nasional (BN) susulan pergolakan yang berlaku di dalam parti itu.

Mereka dikatakan tidak mahu keluar mengundi kerana berpendapat undi yang diberikan kepada BN adalah undi kepada Presiden UMNO Datuk Seri Ahmad Zahid Hamidi.

“Mereka tidak mahu mengundi menyokong parti lain. Disebabkan itu mereka tidak keluar mengundi,” kata satu sumber.

Selain itu sesetengahnya juga melakukan undi protes kerana kebanyakan mangsa banjir yang ditempatkan di pusat pemindahan sementara terdiri daripada kaum Melayu.

“Oleh itu bagi mereka mengadakan pilihan raya ketika musim banjir adalah tidak baik dari segi moral,” katanya.


PM zahirkan takziah buat Shuib Sepahtu

Perdana Menteri Tan Sri Muhyiddin Yassin turut mengucapkan takziah kepada Shuib Sepahtu atas pemergian isteri tersayang Allahyarham Siti Sarah Raisuddin, hari ini.

Dalam kenyataan di Facebook rasminya Perdana Menteri berkata beliau berserta seluruh rakyat Malaysia turut bersedih atas pemergian Allahyarham.

“Khabar duka kehilangan anak seni yang cukup berbakat ini meninggalkan suami, empat anak dan seorang bayi dalam keadaan Allahyarham bertarung nyawa di hospital, amat memilukan.

“Bukan sahaja ahli keluarga dan para peminatnya, bahkan seluruh rakyat Malaysia termasuk saya turut bersedih,” kata Perdana Menteri.

Perdana Menteri berharap ahli keluarga dan sahabat handai Allahyarham tabah menghadapi detik-detik yang mendukacitakan itu selain mendoakan agar roh Allahyarham dicucuri rahmat dan ditempatkan dalam kalangan para solehah.

“Semoga Allah SWT terus melindungi dan memberi kekuatan kepada kita semua untuk berjuang memerangi pandemik ini. Insya-Allah.

“Ya Allah, ampunilah, rahmatilah dan redailah mereka yang telah terkorban akibat virus berbahaya ini. Moga roh mereka ditempatkan dalam kalangan orang yang beriman dan moga keluarga yang ditinggalkan terus kuat mengharungi hari-hari mendatang,” kata Perdana Menteri.

Terdahulu Siti Sarah, 36, menghembuskan nafas terakhir pada jam 5.13 pagi tadi di unit rawatan rapi (ICU), Hospital Canselor Tuanku Muhriz, Universiti Kebangsaan Malaysia, UKM (HCTM), setelah dijangkiti Covid-19.

Penyanyi lagu Semakin itu ditidurkan dan melahirkan bayi lelaki, Ayash Affan melalui pembedahan tanpa sedar, jam 5 petang Jumaat lalu.

Pada Jumaat lalu, paras oksigen jatuh sehingga 40 peratus, kemudiannya meningkat 77 peratus pada jam 2 pagi, namun menunjukkan perkembangan positif meningkat sehingga 85 peratus.

Jenazah arwah dikebumikan bersebelahan kubur ibunya di Tanah Perkuburan Islam, Kampung Sungai Pusu, Gombak, jam 12 tengah hari ini tadi.


Teman lelaki eksekutif hina Islam berdepan dua tuduhan menghina

Alexander Navin Vijayachandran teman lelaki wanita yang dituduh menghina Islam di sebuah kelab komedi di Taman Tun Dr Ismail, Kuala Lumpur, hari ini didakwa di Mahkamah Sesyen Petaling Jaya atas dua pertuduhan mengguna media sosial untuk mempromosi dan memuat naik kandungan bertujuan menghina orang ramai.

Terdahulu, teman wanitanya, Siti Nuramira Abdullah mengaku tidak bersalah atas pertuduhan menyebabkan ketidakharmonian dan kebencian di Mahkamah Sesyen Kuala Lumpur.

Alexander yang tiba di mahkamah dengan tangan bergari, didakwa mengikut Seksyen 233 Akta Komunikasi dan Multimedia (AKM) 1998 kerana memuat naik video di YouTube dan Twitter pada 5 dan 16 Jun lalu.

Seksyen 233 adalah untuk “penggunaan tidak wajar kemudahan rangkaian atau perkhidmatan rangkaian”.

Alexander diwakili Peguam Sivaraj Retinasekharan dan Ahli Parlimen Ramesh Chandran, yang turut mewakili Siti Nuramira. Alexander sepatutnya berdepan pertuduhannya pada jam 10 pagi tetapi Sivaraj tidak berada di mahkamah.

Seorang pelatih yang bekerja untuk Sivaraj memberitahu mahkamah bahawa Sivaraj berada di Mahkamah Tinggi dan akan tiba tidak lama lagi, menurut MalayMail.

Hakim Azrul Darus kemudiannya menangguhkan sehingga jam 11 pagi untuk memberi masa kepada Sivaraj.

Selepas menyambung semula pada 11.47 pagi, Alexander, berpakaian hoodie hitam dan seluar jeans pendek mengaku tidak bersalah terhadap pertuduhan yang dibacakan terhadapnya.

Sivaraj memohon maaf kepada mahkamah kerana tidak hadir lebih awal tetapi memaklumkan bahawa mereka tiba pada jam 9 pagi tetapi timbalan pendakwa raya hanya tiba pada jam 10 pagi . Mereka keluar untuk membela Siti Nuramira.

Dalam kes ini, jika didapati bersalah, Alexander boleh didenda sehingga RM50,000 atau penjara tidak lebih setahun.

Kedua-dua kesalahan itu dikatakan dilakukan di sebuah kondominium di Damansara Perdana.

Timbalan Pendakwa Raya Mohamed Firdaous Mohd Idris pada mulanya meminta ikat jamin ditetapkan sebanyak RM40,000.

“Kami minta mahkamah mempertimbangkan latar belakang tertuduh bahawa dia hanya seorang penulis bebas yang berpendapatan kurang RM1,500 sebulan.

“Dia tidak mempunyai pekerjaan tetap dan pandemik Covid-19 juta telah memusnahkan keupayaan pendapatannya. Saya meminta mahkamah supaya tiada jaminan diperlukan kerana dia bukan risiko penerbangan,” kata Sivaraj.

Hakim Azrul Darus kemudian menetapkan ikat jamin RM10,000 bagi setiap kesalahan dan 1 September untuk tarikh perbicaraan seterusnya.

Terdahulu, Mahkamah Sesyen Kuala Lumpur mengenakan jaminan RM20,000 terhadap Siti Nuramira yang juga eksekutif sebuah syarikat teknologi maklumat yang dituduh mencetuskan suasana tidak harmoni atas alasan agama.

Hakim Siti Aminah Ghazali juga mengarahkan tertuduh, yang mengaku tidak bersalah atas pertuduhan mengikut Seksyen 298A(1)(a) Kanun Keseksaan, menyerahkan pasport antarabangsanya selain melaporkan diri ke balai polis Brickfields sebulan sekali.

Mengikut pertuduhan, Siti Nuramira didakwa mengaku Muslim dan menghafal 15 juzuk al-Quran kemudian membuka tudung dan menanggalkan baju kurung sewaktu membuat persembahan di atas pentas di kelab komedi di Restoran Crack House Comedy Club, 24 Lorong Rahim Kajai 14, Taman Tun Dr Ismail (TTDI), Brickfields, jam 6 petang, pada 4 Jun lalu.

Bagi kesalahan itu, tertuduh boleh dihukum penjara minimum dua tahun dan maksimum lima tahun, jika sabit kesalahan.


Khairy pula nafi terima wang UKSB

Menteri Kesihatan Khairy Jamaluddin hari ini menafikan menerima wang tunai sumbangan syarikat Ultra Kirana Sdn Bhd yang dilaporkan memberi dana kepada Presiden UMNO Datuk Seri Ahmad Zahid Hamidi, bagi memperoleh kontrak sistem visa luar negara (VLN).

Ahli Parlimen Rembau berkata beliau bersedia untuk disiasat berhubung dakwaan yang dibuat oleh bekas kakitangan UKSB semasa memberi keterangan dalam perbicaraan kes rasuah Zahid.

“Saya ingin menyatakan bahawa saya tidak pernah menerima apa-apa secara peribadi seperti yang dilaporkan sebelum ini.

“Saya tidak pernah menerima sebarang wang seperti yang disebut dalam perbicaraan kes. Saya sedia memberi kerjasama sekiranya pihak berkuasa memanggil saya,” kata bekas Ketua Pemuda UMNO itu pada sidang media hari ini.

Pada 13 Jun lalu, bekas Pengarah UKSB Wan Quoris Shah Wan Abdul Ghani memberi keterangan di Mahkamah Tinggi Shah Alam bahawa Khairy adalah penerima tidak langsung sumbangan kewangan firma itu kepada UMNO bahagian Rembau.

Wan Quoris Shah yang juga ahli UMNO memaklumkan bahawa sejumlah antara RM50,000 dan RM200,000 diberikan kepada Khairy melalui UMNO Bahagian Rembau untuk tujuan rasmi politik, kemanusiaan dan sosial yang diuruskan parti itu.

Khairy kini merupakan Timbalan Ketua UMNO Bahagian Rembau tetapi pernah mengetuainya sebelum ini.

Sebelum ini, huruf awalan “KJ” terdapat dalam lejar milik UKSB untuk bayaran tunai berjumlah ribuan ringgit yang dibuat kepada beberapa individu berprofil tinggi.

Pada 17 Jun lalu, bekas Perdana Menteri Tan Sri Muhyiddin Yassin yang namanya juga turut disebut sebagai penerima wang UKSB, menafikannya, sambil menjelaskan pada tarikh yang disebut, beliau menjalani pembedahan kanser dan bercuti.

Semalam, bekas Menteri Luar Datuk Seri Anifah Aman turut menafikan menerima wang daripada UKSB.

Selain Muhyiddin, Anifah dan Khairy yang disebut ketika perbicaraan kes rasuah Presiden UMNO itu, bekas Ketua Menteri Sabah Datuk Seri Shafie Apdal; Menteri Pertahanan Datuk Seri Hishammuddin Hussein; dan Perumahan dan Kerajaan Tempatan Datuk Seri Reezal Merican Naina Merican, turut didakwa menerima wang daripada UKSB.

Zahid, 69, kini berdepan 33 pertuduhan menerima suapan berjumlah SG$13.56 juta daripada UKSB untuk dirinya selaku Menteri Dalam Negeri ketika itu bagi melanjutkan kontrak syarikat berkenaan sebagai pengendali Pusat Sehenti (OSC) di China dan VLN, serta mengekalkan kontrak perjanjian untuk membekalkan sistem bersepadu VLN kepada syarikat sama oleh kementerian terbabit.

Bagi tujuh lagi pertuduhan, Zahid didakwa sebagai menteri sama ketika itu, mendapatkan untuk dirinya wang tunai SG$1,150,000; RM3 juta, 15,000 Swiss Franc dan AS$15,000 tanpa balasan daripada UKSB yang mempunyai kaitan dengan kerja rasmi beliau.

Zahid didakwa melakukan semua kesalahan itu di Sri Satria, Presint 16, Putrajaya, dan Country Heights, Kajang, antara Oktober 2014 dan Mac 2018.


Kes baharu turun bawah 4,000

Jumlah jangkitan harian Covid-19 dalam tempoh 24 jam sehingga 12 tengah hari tadi turun kepada 3,900 kes berbanding 4,097 yang direkodkan dalam tempoh sama semalam.

Ketua Pengarah Kesihatan Tan Sri Dr Noor Hisham Abdullah berkata, jumlah terbaharu itu menjadikan kumulatif positif sejak awal tahun lalu sehingga hari ini sebanyak 2,703,149 kes.

Menurutnya sehingga semalam seramai 2,610,610 pesakit dilaporkan telah sembuh, manakala jumlah kematian mencecah 30,956 kes, termasuk 6,266 pesakit yang meninggal dunia sebelum menerima rawatan di hospital atau dikategorikan kes ‘brought in death’ (BID).

Katanya, sehingga semalam juga 57,674 kes masih aktif dengan 47,600 pesakit kini menjalani kuarantin di rumah, dengan 5,280 ditempatkan di PKRC; 4,412 pesakit dimasukkan ke hospital dan 382 dirawat di unit rawatan rapi, dengan 201 pesakit memerlukan alat bantuan pernafasan.

Sementara itu, beliau turut memaklumkan kadar kebolehjangkitan Covid-19 atau Ro/Rt pada jangkaan mengikut kes seharian semalam untuk seluruh negara adalah 0.93.

Berdasarkan data yang dikongsi beliau, enam negeri merekodkan kadar kebolehjangkitan melepasi nilai Rt 1.00.

Negeri Sembilan mencatat Rt 1.02; diikuti masing-masing Rt 1.01 bagi Melaka dan Pahang, manakala Pulau Pinang, Labuan dan Perlis mencatat Rt 1.00. Negeri-negeri lain merekodkan nilai Rt antara 0.76 hingga 0.98.

Untuk rekod, nilai Rt merujuk kepada tahap kebolehjangkitan sesuatu virus iaitu berapa ramai individu boleh dijangkiti oleh satu kes positif. Semakin rendah nilai itu, semakin kurang kemungkinan jangkitan bagi setiap kes positif.

Menurut pakar kesihatan, nilai Rt berada pada tahap membimbangkan apabila ia melepasi nilai 1.0 dengan lebih ramai individu berpotensi untuk dijangkiti wabak berkenaan.


Visa pelancong dilonggar, tapi 1.2 juta rakyat China masuk Malaysia masih ‘hilang’

Kerajaan Pakatan Harapan-Barisan Nasional (PH-BN) melonggarkan syarat visa bagi pelancong dari China untuk memudahkan kemasukan mereka ke negara ini – tatkala lebih sejuta rakyat negara itu dipercayai masih tidak keluar dari Malaysia walaupun tempoh visa telah tamat

Kelonggaran syarat visa itu dimaklumkan Menteri Pelancongan, Seni dan Budaya, Datuk Seri Tiong King Sing yang menjelaskan Malaysia juga bakal menerima kemasukan 450,000 pelawat China selepas menandatangani perjanjian dengan dua agensi pelancongan negara itu.

“Kami berjaya menandatangani perjanjian dengan dua agensi pelancongan di China iaitu satu agensi akan membawa masuk 350,000 dan bakinya 100,000 pelawat.

“Mereka minta kita tangani dua perkara iaitu prosedur permohonan visa yang lebih mudah dan kedua adalah untuk lebih banyak kapasiti penumpang dalam penerbangan antara kedua-dua negara,” katanya menurut MalaysiaGazette.

Untuk rekod, pada Julai tahun lalu, Kementerian Dalam Negeri (KDN) memaklumkan lebih 1.2 juta warga China dikesan tidak keluar dari Malaysia selepas tiba ke negara ini dalam tempoh di antara 2018 hingga 2021.

Katanya rekod keluar masuk Jabatan Imigresen menunjukkan ketibaan warga China ke Malaysia bagi tempoh berkenaan adalah seramai 7,177,043 orang.

Namun, jumlah warga China yang keluar dari negara ini bagi tempoh sama hanya seramai 5,954,765 individu, iaitu kurang 1,222,278 berbanding jumlah yang masuk ke negara ini.

KDN memaklumkan, rekod Jabatan Pendaftaran Negara (JPN) menunjukkan, seramai 2,960 wanita warga China direkodkan berkahwin dengan lelaki tempatan bagi tempoh 2018 hingga 2021.

Mengulas lanjut, Tiong berkata, perjanjian itu menjadi salah satu kejayaan kementeriannya selepas beliau turut bersama Perdana Menteri, Datuk Seri Anwar Ibrahim dalam lawatan rasmi ke China pada 29 Mac lalu.

Sehubungan itu, Tiong berkata, satu rundingan dengan pihak berkuasa termasuk Jabatan Imigresen (JIM) akan diadakan bagi menangani perkara berkenaan.

Tiong memberitahu, hasrat itu juga bagi memastikan kementeriannya mampu mencapai sasaran 5 juta ketibaan pelancong dari China pada tahun ini.


Doakan PM dari Perikatan Nasional angkat sumpah hari ini: Sanusi

Rakyat Malaysia disarankan berdoa bagi memastikan kelancaran seorang Perdana Menteri daripada Perikatan Nasional (PN) akan mengangkat sumpah pada hari ini, kata Datuk Seri
Sanusi Md Nor.

Menteri Besar Kedah itu berkata senarai nama Ahli Parlimen (MP) yang menyokong Pengerusi PN, Tan Sri Muhyiddin Yassin sebagai PM Ke-10 akan dihantar ke Istana Negara hari ini dan mendedahkan sudah mendapat angka yang cukup untuk membentuk kerajaan yang baharu.

“Saya harap semua pakat berdoa semoga senarai nama yang perlu dihantar kepada Yang di-Pertuan Agong sebelum 2 petang, dapat diserahkan dan selepas itu, majlis angkat sumpah perdana menteri daripada PN insya-Allah akan berlaku pukul 4 petang.

“Doakan supaya semua ini berjalan dengan sempurna seperti diharapkan untuk kita bawa negara ini menjadi prihatin, bersih dan stabil,” katanya dipetik portal Utusan Malaysia.

Sanusi berkata demikian ketika berucap pada Majlis Kesyukuran PN Kedah di Kompleks PAS Kedah, malam tadi.

Dalam pada itu, Sanusi menggesa ahli serta pemimpin UMNO menghalang daripada Presiden UMNO, Datuk Seri Ahmad Zahid Hamidi meneruskan kerjasama dengan cikgunya dan juga DAP untuk membentuk kerajaan.

“Zahid sedang mengheret UMNO untuk melanggar ketetapan Perhimpunan Agung UMNO (PAU) iaitu ‘No Anwar, No DAP’. Bahaya melibatkan Anwar, DAP dan fahaman-fahaman dikendong perjuangan mereka sudah disebut banyak kali sebelum ini.

“Jadi kalau ahli-ahli UMNO terus merestui tindakan presiden mereka untuk memaksa MP Barisan Nasional (BN) menubuhkan kerajaan bersama PH (Pakatan Harapan), maknanya mereka akan jadi pengkhianat terbesar dalam sejarah umat Islam di negara ini,” katanya.


Pengundi ditukar kawasan mengundi tanpa kebenaran, SPR buat apa?

Gabungan Pilihan Raya Bersih dan Adil (Bersih) menuntut penjelasan Suruhanjaya Pilihan Raya (SPR) berhubung isu pertukaran kawasan buang undi tanpa kebenaran pengundi membabitkan dua kes di Sabah dan satu di Selangor.

Memetik laporan The Malaysian Insight, Bersih berkata pihaknya menerima beberapa aduan daripada orang ramai yang kawasan membuang undi mereka ditukar tanpa pengetahuan dan persetujuan.

Menurut Bersih, dua pengundi Sabah pada Pilihan Raya Umum ke-14 (PRU-14) pada 2018 dan pilihan raya negeri (PRN) Sabah pada 202 membuang undi di Parlimen Tawau dan DUN Sri Tanjung namun kini dipindahkan ke Parlimen Kalabakan dan DUN Merotai.

Di Selangor pula Bersih berkata Timbalan Pengerusi PKR cabang Batu, Rozan Azen Mat Arip juga mendakwa empat pengundi di cabang itu mendapati mereka kini pengundi di Parlimen Gombak, Wangsa Maju dan Kepong.

Bersih berkata daripada hasil siasatan terhadap semua dakwaan itu, tiada seorang pun pengundi  tersebut ada memfailkan permohonan mengubah alamat di bawah Seksyen 12A Peraturan-Peraturan Pilihan Raya (Pendaftaran Pemilih) 2002.

Di bawah seksyen itu, seorang pengundi yang ingin menukar tempat mengundi perlu mengemukakan Borang A yang lengkap kepada SPR bagi menukar alamat mereka


Ahmad Maslan tarik diri calon Timbalan Speaker, intai GLC pula

Setiausaha Agung UMNO, Datuk Seri Ahmad Maslan mengesahkan penarikan dirinya sebagai calon Timbalan Speaker Dewan Rakyat dan perkara itu sudah dipersetujui pucuk pimpinan.

Ahli Parlimen (MP) Pontian itu memberi alasan sekiranya dilantik menjadi Timbalan Speaker tidak akan dapat bercakap banyak kerana sudah menjadi kegemarannya untuk banyak bercakap di Dewan Rakyat bagi bertanyakan soalan.

“Kemudian kerana ada kawan-kawab sebut bila jadi Timbalan Speaker, saya tidak boleh bercakap lagi di Dewan Rakyat, saya antara yang suka bagi cadangan. Saya suka bangun dan bercakap, bertanya dan mencelah. Kalau jadi Timbalan Speaker nak cakap apa? Bangun duduk?

“Jadi fungsi aktif itu tidak dapat diteruskan,” katanya menjelaskan penarikan pencalonan tersebut.

Beliau juga mahu memberi fokus kepada kerja-kerja melibatkan parti memandangkan keadaan politik negara yang masih tidak menentu ketika ini.

“Sebab saya ingin tumpukan perhatian gerak kerja sebagai Setiausaha Agung UMNO yang perlukan banyak masa, lebih-lebih lagi suasana mencabar yang kita tahu politik saat dan ketika ini,” katanya.

Bagaimanapun, Ahmad berkemungkinan akan diberi jawatan dalam syarikat berkaitan kerajaan (GLC) walaupun tidak menjadi Timbalan Speaker.

Terdahulu, Agenda Daily juga melaporkan UMNO akan menggugurkan Ahmad sebagai calon Timbalan Speaker selepas gagal mendapat sokongan daripada Perikatan Nasional (PN).

Ketika ini, satu jawatan Timbalan Speaker masih kosong susulan peletakan jawatan MP Pengerang, Datuk Seri Azalina Othman Said pada Ogos lalu.